text:
ORANJESTAD (AAN) – Ayera mainta e hombernan I.V.M., J.F. y L.W. a presenta dilanti Hues pa scucha nan sentencia. Hues a confirma e exigencia di Fiscal pa L.W. cu ta 4 aña di prison, 8 aña pa I.V.M. pero a baha e exigencia di Fiscal na 12 aña pa J.F. E trio aki tabata envolvi den serie di ladronicia y hasta asalto. I.V.M. y J.F. a bay horta na un cas y a tira un agente di Polis cu ta bisiña.
EXIGENCIA DI FISCAL
Dia 4 di Mei, tratamento di e caso a tuma lugar caminda pa oranan largo a pasa riba tur e delitonan. Por a ripara cu J.F. tabata desmenti practicamento tur cos. Fiscal a mustra cu J.F. tabata blo nenga pero en realidad J.F. ta bon envolvi den practicamente tur e casonan. El a mustra cu J.F. tin un carchi di castigo cu practicamente casonan similar. Fiscal a exigi 15 aña di prison pa J.F. Pa loke ta I.V.M., Fiscal tabata kier a exigi 10 aña di prison pero el a bisa cu e ta tene cuenta cu I.V.M. a coopera cu Recherche pa trece claridad den e casonan y a exigi 8 aña di prison. Pa L.W. Fiscal a exigi 4 aña di prison.
E acusacionnan cu Fiscal a presenta durante tratamento di e caso ta entre otro cu I.V. M. entre 1 Augustus 2017 – 22 Augustus 2017, tabatin arma di candela. Dia 2 Augustus 2017, hunto cu J.F. a tira un agente di Polis. L.W. ta wordo acusa di intento di ladronicia cu violencia caminda 13 Augustus 2017 hunto cu otronan a purba horta e homber V.L. Tambe ta acusa L.W. cu dia 14 Augustus 2017 lo a kibra drenta cas. Dia 18 Augustus 2017 hunto cu J.F. y otronan a haci e asalto arma riba e empleado di Superior Tobacco. J.F. ta wordo acusa di posecion di arma na Augustus 2017.
CASTIGO PA ASALTO ARMA Y HORTA TURISTA
Hues a bisa cu e ta haya legalmente proba cu L.W. a participa den e asalto arma riba e empleado di Superior Tobacco hunto cu otronan. Tambe Hues ta haya L.W. culpable di ladronicia na un cas na Bakval cu otronan. Tambe a keda proba ladronicia for di un camber di hotel y un cas.
Pa e castigo, Hues a bisa cu e ta tene cuenta cu hunto cu otronan, L.W. a haci e asalto arma cu violencia riba e trahador di Superior Tobacco den dia cla. Esaki a shock henter comunidad y a crea sentimento di inseguridad den comunidad. Pa e ladronicia for di turista den un camber di hotel, Hues ta haya cu L.W. a tacha imagen di Aruba. Turistanan ta bin Aruba pa relaha y no bira victima di ladronicia. Hues a tene cuenta cu e carchi di castigo cu ya caba tin condena pa casonan similar.
Hues a bisa cu e demanda di daño di 50 mil florin di Superior Tobacco ta keda aproba. Ademas Hues a aproba e demanda di 500 florin pa e persona di un cas cu a wordo horta. Hues a bisa cu e ta pone e medida di demanda di daño. El a condena L.W. na 4 aña di prison, kitando e tempo cu e ta sera den KIA.
CASTIGO PA TIRA POLIS Y HORTA DIFERENTE LUGAR
Hues a sigui cu e acusadonan I.V.M. y J.F. Ambos Hues ta haya culpable di posecion di arma. Cada un tabatin arma di candela na diferente momento. J.F. ta culpable di ladronicia for di un supermercado na San Nicolas. Hues ta haya e duo culpable di intento di mata, ora nan a tira un agente di Polis na momento cu nan tabata horta for di un cas.
Hues ta haya nan culpable di intento di ladronicia na Ponton caminda nan tabatin intension di forza un hende duna nan placa. Na Weg Seroe Blanco tambe nan a haci ladronicia.
Hues a mustra cu J.F. dia 18 Augustus 2017 tambe tabata envolvi den e asalto arma na Superior Tobacco. Tambe J.F. a horta for di dos auto ariba tereno di Superior Tobacco y na un cas na Savaneta. Hues a bisa cu e ta rechaza e defensa di abogadonan cu na Ponton nan a hala atras.
Pa cu castigo, Hues a bisa cu e ta tene cuenta cu a tira bisiña di cas caminda nan a bay horta. E bisiña ta un agente di Polis. Door di esaki a crea inseguridad den comunidad. Hues ta haya cu J.F. y I.V.M. a demostra cu no ta respeta otro su integridad. El a mustra tambe cu ambos anterior a yega di wordo condena pa casonan similar.
Hues a condena I.V.M. y J.F. na paga un daño di 2500 florin na un persona mientras cu J.F. mester paga e 50 mil florin cu Superior Tobacco a demanda hunto cu e otronan cu a participa den e asalto arma aki. Hues a bisa cu e ta pone medida di pago.
Hues a condena J.F. na 12 aña di prison y I.V.M. na 8 aña di prison.
Tempo lo mustra awor cu nan lo bay apela e sentencia. Tanto Fiscal como e sospechosonan por apela. Si apela e sentencia, e ora ey ta Corte Superior, tres Hues cu ta forma Hof lo bay trata e caso di nobo y lo bira interesante pa scucha kico PG ta pensa di e sentencianan.


c: text/html

text:
Segun Endy Croes di MEP
ORANJESTAD (AAN): Parlamentario Endy Croes a splica cu Minister di Finanzas hunto cu Conseho di Ministro diabierna ultimo a tuma un decision mediante un decreto ministerial pa exonera e banconan di BBO/BAZV y BAVP riba cierto servicionan.
Despues cu a yega na un acuerdo cu Asociacion di Banco, gobierno na un manera responsabel a cumpli cu e palabracion. Normalmente Banco ta cobra un suma (fee) riba por ehempel online banking, pago riba tarheta debito y credito y aki Banco ta genera placa. Riba e entrada aki cu Banco ta genera Banco lo mester a paga BBO (1.5%), BAZV (3.0%) y BAVP (1.5%) esta como Bedrijfsomzet.
Pueblo por ta trankil:
Despues di a reuni y intercambia di idea a yega na un decision cu lo exonera Banco di e cobransanan aki. Pues Banco lo no mester factura e 6% aki na e cliente esta na pueblo, pasobra awor Banco a keda exonera riba e servicionan aki. Cada Banco tin e deber di splica na su clientela kico exactamente nan ta cobra pa cada servicio.
Pueblo desde awor por ta trankil cu riba e servicionan ariba menciona no lo worde cobra adicionalmente e parti cu lo mester a toca na gobierno. Pa kita tur duda nos no ta papia di transaction tax manera nos opositornan kier a pretende ultimo dianan den prensa pa desequilibra pueblo. Alcontrario AVP si tabata tin den su Plan pa bin cu un Transaction Tax unda riba cada transaccion cu Bo haci sin importa cual transaccion nan a cobra pueblo.
Esaki tabata den nan plan pa yega na fondo pa paga e proyectonan PPP. Esaki sigur a crea un desaster riba desaster. Pa ilustra esaki nos ta publica awe parti di e Memorie van Toelichting den e Ley di presupuesto 2015 di AVP firma pa the man himself cu a destrui Aruba, esta Mike Eman. Esaki ta pa mustra pueblo cu politiconan di AVP no ta sincero. Awe nan kier “twist” palabra y actonan di e gobernacion aki siendo nan tabata tin un Plan macabro pa caba cu e comunidad aki y haci cada ciudadano 100% dependiente di un minister y/of un gobierno.
Cobra na un solo punto:
Locual ta trata seguro tambe tabata asina cu e broker lo mester a cuminsa cobra e taxnan y e compania madre tambe a cobr’e un biaha mas. Den mesun decreto ministerial a percura pa exonera esaki y tur tax lo worde cobra solamente na un punto y pues un solo biaha y sigur no na dos punto.
Gobierno aunke a hereda un “monster” di un Mega Debe y un “Desaster Financiero” ta haciendo lo maximo posibel pa pasa den e momentonan di mas dificil den historia di nos pais Aruba sin mester causa e pueblo tanto dolor. Den tur e disturbio torencial aki causa pa Mike Eman y AVP kendenan a grita cu nan ta orguyoso di e debe y e debe t’ey pa nos tur bay pag’e, Minister Presidente actual y henter un Team ta trahando fuertemente riba un modelo di un sistema di belasting mas husto cu miras pa logra esaki na inicio di 2019 pa asina mitiga e dolor cu Mike Eman y AVP a causa na nos pais. Cu Fe y speranza nos lo percura pa saca Aruba for di e abismo aki, Endy Croes ta termina bisando.

robotstxt: allowed

filter: keep


text:
Home Authors Posts by Redaccion34
Redaccion34
Dianan mas druk na aeropuerto ta bay ta entre 15 di...
ORANJESTAD (AAN): Mescos cu añanan anterior, e temporada di fin di aña ta bay bira un temporada hopi druk na airport di Aruba. Sr....
Prome Minister ta hasi un apelacion na esnan cu tin propiedad...
ORANJESTAD (AAN): Durante e conferencia di prensa semanal di Gobierno, Prome Minister Evelyn Wever Croes a papia tocante e investigacion pa loke ta e...
OM: A confisca 300 kilo di cocaina scondi den klepnan di...
ORANJESTAD (AAN): DIARIO a haya informe cu bao guia di Ministerio Publico di Aruba, e Unidad di Criminalidad Organiza di Cuerpo Policial di Aruba...
Curpa sin bida di Roshandrick Eugene Frans haya dera na Savaneta
ORANJESTAD (AAN): Locual hopi hende a verwacht, pero tabata spera cu no tabata asina, a bira realidad. Roshandrick Eugene Frans di 3 aña no...
Maltrato y Asesinato di un criatura di apenas 5 aña ta...
ORANJESTAD (AAN): Un caso hopi lamentable a bira conoci Diabierna ora cu a cuminza circula informacion relaciona cu e maltrato pisa di un criatura...
Colegio EPI ta informa cu school ta sigui normal riba Diabierna
ORANJESTAD (AAN): Lo tin un welga riba Diabierna na Colegio EPI. Pero e lo afecta les? DIARIO a haya informacion nobo di Colegio EPI, cu...
Auto a trapa pia di mucha na Shaba
ORANJESTAD (AAN): Riba e caminda di Shaba pa Boegoeroei diamars atardi un mucha homber a bay pa crusa caminda for di e supermarket pa...
Caso di tiramento banda di stadion Guillermo Trinidad posponi atrobe
ORANJESTAD (AAN): Un biaha mas Hues di Corte den Promer Instancia mester a pospone tratamento di e caso penal contra e sospechosonan homber B.A....
Dos mucha di apenas 9 y 13 aña cu bivakmuts deteni...
ORANJESTAD (AAN): Dialuna atardi un patruya pasando den Laurens Costerstraat a wak 2 persona cu bivakmuts y arma di candela den man bulando cura...
Apesar di advertencia di BC: Negoshinan di Piramida nobo prohibi na...
ORANJESTAD (AAN) -- Por corda ainda con tanto aña pasa e wega of sistema di spaar placa y inverti conoci como piramida a existi...


text:
Ta trata aki di trabaonan di inspeccion pa prepara pa e rehabilitacion di fase 3. Den e fase aki tin un inversion planea di 35 miyon.
Esaki sigur ta un bon noticia pa Aruba pa motibo cu unabes esaki wordo realisa, lo crea tambe mas di 150 cupo di empleo adicional di cual mayoria lo ta empleado local, treciendo e total di empleado riba 500.
Actualmente Citgo tin 390 empleado (incluyendo contratista) y 87.5% di e empleadonan ta local. Gobierno ta satisfecho cu e desaroyo aki, y lo traha hunto cu Citgo pa sigura empleo pa localnan prome.
Citgo a indica cu e fase 2 cu lo inicia dia 1 di september lo tin un duracion di 8 pa 10 luna. E financiamento pa e fase aki ta disponible, y no ta cay bou di e sancionnan di Merca contra Venezuela.
Citgo ta indica cu e kier finalisa e proyecto pa asina crea mas cuponan di trabou pa nos hendenen. Na fin di april e fase 2 mester ta kedando cla pa cuminsa cu fase 3 cu ta tambe e ultimo fase. Fase 3 lo tarda 18 luna.
Gobierno di su banda a enfatisa cu e forma con no tabata tin inversion definitivamente no tabata bon pa Aruba y kier mira cu accionnan pronto pa cu trabaonan realmente cuminsa na e fase 2. Tin speransa atrobe. Gobierno y Citgo lo sigui reuni regularmente pa sigui e desaroyonan aki di cerca.


text:
ORANJESTAD (AAN): Segun Otmar Oduber di Partido POR, un topico cu ainda no ta hayando atencion na nivel di e proximo gobierno (despues di september 22) ta, discusion y preocupacion cu tin den comunidad pa loke ta e debe cu Pais Aruba tin y e debe cu Pais Aruba no sa cu e tin. Debenan cual no tin un bista exacto di dje y tampoco tin solucion pa e debenan nobo cu ainda Pais Aruba mes ta entama continuamente.
Den e ultimo simannan aki ta mira cu gobierno ta haciendo esfuerso hopi grandi pa propaganda y mustra diferente proyecto cu ta andando. Den e caso aki ta papiando di Ringweg Watty Vos, Green Corridor y Hospital entre otro cu ta 3 proyecto PPP cu ta costa total rond di 700 – 800 miyon Florin.
Practicamente full e suma ta fia, kiermen no ta un placa cu pueblo di Aruba of gobierno di Aruba tin, sino cu ta te otro aña na 2018 ta cuminsa paga esaki pa e proximo 20 – 25 añanan. Pues un gobierno cu dia 22 di september pueblo lo mester dicidi si e ta keda of no ta keda den gobernacion, ta pronkia cu un cantidad di proyecto cu e gobierno cu ta sinta aworaki no a paga ni un cen pe ainda.
Desde otro aña lo mester cuminsa paga tanto pa e proyecto di Green Corridor como tambe hospital pa un suma di alrededor di 55 miyon Florin y despues pa final di aña 2019 lo mester cuminsa paga un suma adicional di 20 miyon cu ta suma na riba 70 miyon Florin cu tincu bay worde paga pa aña pa e proximo 20 – 25 añanan na e tres proyectonan aki so. sin conta tur e preocupacion cu awe ta biba cerca un CFT, ATIA y FTA entre otro, instancianan cu poco poco a cuminsa sali papia y realisa cu tin un discusion cu no ta worde hiba na e momentonan aki riba loke ta trata finanzas publico di Pais Aruba.
“Goberna na momentonan dificil ta demostra e capacidad cu bo tin, cualkier hende por goberna den momentonan di abundancia”, esaki, ta algo cu mi colega Andin Bikker a trece dilanti na diferente ocasion. Segun lider di POR Otmar Oduber: ‘Tempo cu mi a bay gobernador mi a sinti cu tabata merece e atencion na e aspecto financiero particularmente, mirando cu tabata proyecta proyectonan cu no tabatin placa pa paga e momentonan ey. Sinembargo a mira cu esakinan a continua.
E proyectonan ta bunita y ta embeyece Aruba y ta yuda den infrastructura definitivamente di Pais Aruba, pero ta proyectonan cu na e momentonan aki no tin placa pa por paga esaki si no bin cu un plan di restauracion financiero economico di Pais Aruba pa por cuminsa paga esaki otro aña.’
Nos partido kier haci esaki un punto di discusion y ta spera tambe cu gobierno/Parlamento por ta transparente cu comunidad di Aruba pa pueblo por realisa despues di 22 di september kico ta speranan pa e añanan nos dilanti cual sumanan no ta den e presupuesto actual.


text:
Auguste Fadoule ta wordu asesina kruelmemte na Savanah Resort
Auguste Fadoule ta wordu asesina kruelmemte bou ora di trabou na Savanah Resort
Pida komunikado di polis.
Djaweps 1 di novèmber 2018, alrededor di 07.09or, Sentral di Polis a dirigí unidatnan di polis na un establesimentu na De Savaan, kaminda tin un hòmber heridá riba tereno.
Na yegada di e polis nan na e sitio a bin topa ku un hòmber drumi abou riba su pechu den un plas di sanger riba un trapi gravemente heridá. For di investigashon preliminar ku polis a
hasi na e sitio, te kaminda esaki tabata posibel i bou di e sirkunstansianan presente, por a mira ku e víktima (un bewaker di e establesimentu) tabatin herida di bala.
Na e sitio dòkter di polis a konstatá morto di e víktima, e hòmber Auguste Fadoule, nase na Haiti dia 8 di desèmber 1970.


text:
WILLEMSTAD - Polis ta pidi búskeda di e hobensita, Lidushka Constancia Jamanika, di 15 aña di edat.
E hobensita aki a sali 7 ougùstùs 2018, pa bai serka su wela ku ta biba den e mesun bisindario i no a regresa su kas bèk.
Lidushka tin e siguiente deskripshon:
Haltura: + 1.60 m;
Postura: delegá;
Koló di kueru: maron skur;
Kabei: natural
Koló di wowo: maron kla;
Forma di kara: oval;
Polis ta supliká tur hende ku por duna kualke informashon tokante di Lidushka pa tuma kontakto ku polis na e number di telefòn 917 òf na e number anónimo 108.


text:
ORANJESTAD - Diasabra anochi na e asina yama plenchi Meta Rialto, Prins Bernard Cultuurfonds a organisa un evento special caminda a desvela dos bunita proyecto.
Uno di esakinan tabata e inauguracion di e prestigioso 'Realto Pianolab - Fondo Particular Eduardo de Veer' cual ta e prome fondo particular di Aruba cu e meta pa yuda muchanan den necesidad pa resalta den nan talento musical. E otro proyecto tabata e desvelo di un Liber Amicorum dedica na ex gobernador Fredis Refunjol, cu presencia di dos otro ex-gobernador hunto cu su excelencia gobernador actual Alfonso Boekhoudt. Pa Aruba e ta un gran honor pa por publica e Liber Amicorum cu un balor historico pa gradici sr. Refunjol pa su aporte di semper como gobernador pero tambe prome cu esey como minister di Enseñansa. Ta trata aki di un buki cu contenido hopi valioso pa Aruba y su herencia cultural. E buki aki ta un piesa hopi valioso pa esnan cu lo mester haci research/investigacion, door cu e ta duna un bista di Aruba durante periodo cu sr. Refunjol tabata gobernador di Aruba. "Mester remarca cu e Liber Amicorum ta di dos cu Charuba ta presenta.
E prome tabata na honor di nos ex-gobernador sr. Olindo Koolman", segun sra. Romondt. Di e forma aki, Charuba ta aporta na documenta echonan historico di nos pais y crea documentacion pa researchers y esnan interesa pa sa mas. Diferente amigo y profesionalnan den Reino a contribui na e buki aki dunando un bista riba e mas cu 12 aña cu sr. Refunjol tabata gobernador. Fredis Refunjol: "Mi semper tabata tin bon conseheronan" Esaki tabata planea pa ta un sorpresa pa sr. Refunjol kende toch ta bisa cu e tabata tin un sentimento cu lo tin algo na caminda, expresando cu un sonrisa riba su cara cu: 'Tin un ex politico a yega di bisa cu pa bo duna mi un sorpresa bo mester lanta prome cu mi y drumi despues di mi.'
Sr. Refunjol a bisa cu el a haya yen di señal cu lo tin algun tipo di homenahe na caminda, sinembargo e ta expresa cu: "E ta di hopi valor pa mi cu bo ta haya un reconocemento y eigenlijk un resumen di hopi cos cu mi tabata tin e honor di haci pa Aruba den e temporada cu mi tabata gobernador. Mi ta gradici tur esnan cu a coopera cu esey."
Tabata tin hopi hende presente diasabra anochi cu a yega di duna sr. Refunjol conseho durante su periodo manera gobernador. Y esey ta hopi importante pasobra ningun hende tin e conocemento den dje y pues bo ta depende di hendenan cu ta conseha bo. "Mi tabata tin hopi bon conseheronan y hopi bon amigonan cu semper a duna mi conseho, y a aporta pa soluciona problemanan cu nos a topa cu nan", sr. Refunjol ta comenta.
Momento historico Presente e anochi aki tabata su excelencia gobernador Alfonso Boekhoudt, y ex- gobernadornan Fredis Refunjol, Olindo Koolman y tambe Frits Goedgedrag. E echo aki di por a tin diferente gobernador presente tambe ta refleha cu ta aprecia sigur e inauguracion di e Rialto Pianolab, cu ta algo hopi positivo. Sr. Refunjol: "E ta algo hopi bunita ora cu deliberadamente bo ta haci un inversion asina pa nos hubentud na Aruba pa tene nan bon bezig cu actividadnan sano. Mi ta kere sigur nos mester gradici y aplaudi sr. Eduardo de Veer pa e iniciativa akinan.
Y spera cu tin mas hendenan cu lo por bin cu cierto iniciativanan asina." Sr. Refunjol ta bisa cu hopi biaha nos ta pasa den temponan dificil den sentido cu bo tin hopi retonan. E ta spera cu tur Arubiano, tambe esnan cu ta retira manera su persona, keda duna nan aporte pa contribui na sigui hiba Aruba pa dilanti. "Hopi biaha personanan cu ta bay cu pensioen, nan por aporta cu nan experiencia y conocemento. Y hopi biaha nan ta haci e sin tin nigun interes personal. Den e sentido cu bo conocemento, loke bo a pasa aden, bo ta pas'e pa nos hobennan y pa sigui hiba nos pais pa dilanti."


text:
Jennifer Lopez su Exnan ta Bon Amigo di Otro
It doesn’t look like there’s any bad blood between Jennifer Lopez’s exes Marc Anthony and Casper Smart. J.Lo’s former beaus snapped a selfie together at Continue Reading
Bruno Mars a gana 7 Premio di American Music Awards
E cantante Mericano, Bruno Mars, a gana shete premio den e American Music Awards (AMAS), den un ceremonia unda cu e Portoriqueño Luis Fonsi y Continue Reading
Na caminda pa e di tercer edicion di e annual Aruba Short Film Festival 2016
E gran anochi di gala di e ceremonia pa presentacion di premionan lo tuma lugar na e mahestuoso Crystal Theater na Renaissance riba diabierna dia Continue Reading
E Organisacion Di Rumannan Neme y Aruba Tourism Authority (ATA) ta Anuncia Fechanan di e di 4 Edicion Di Electric Festival
Aruba ta preparando pa ricibi e di 4 edicion di Electric Festival. Cu su patrocinador principal Aruba Tourism Authority (ATA), e organizador nan Maurice y Continue Reading


text:
Na Station di Gasolin
ORANJESTAD (AAN): Autoridad na Surinam ta investiga un caso serio na unda un hende muher a wordo herida sea tira sino a wordo asesina pa su cas na Station di Gasolin.
E homber Miguel K. di 35 aña riba e oranan di atardi lo a tira Nasir Isra cual ta casa di 35 aña den e Station di Gasolin a declara na Cuerpo policial na Surinam cu su arma “Direpiente” a activa Esaki polis a reporta den un comunicado oficial di prensa. “Minguel K” a declara cu e y su señora a haya discusion cu otro y su arma di servicio a activa direpiente segun polis.
Polis di Surinam den e comunicado claramente ta menciona tocante un “Arma Candela di Servicio” pero no ta menciona tocante cual servicio e ta bay.
Segun informe mas prome lo e homber cual tabata envolvi na e incidente cu tiro na Magenyakanaal weg, lo ta miembro di Seguridad y Bijstandsdient Suriname.
E tirado a bandona sitio despues cu el a comete acto, pero a reporta su mesomenos 45 minuut despues na warda di polis Flora na unda el a declara e version aki.


text:
Euphorbaceae
Acalypha cuspidata
Cnidoscolus urens bringamosa
Ora bo mishi ku e mata e ta kima bo. E grawatashi ta kita
despues un ratu.
Ba doló di djente (buraku) bo ta kòrta un taki e pone e djus ku ta sali riba un katuna. E pida katuna bo ta pone
den e buraku pa fria e doló.
Croton flavens welensali
Hippomane mancinella mansaliña
E mata tin un venenu ku por herita kueru di hende.
Ta parse ku no ta tur hende ta mes sensibel pa e venenu.
Bichinan di Heliconius erato kria riba pasiflora suberosa kaminda e mata a sali for di bou di palu di mansaliña a muri.
Hende ku ta kue yuana den mansaliña mester limpia e yuana bon.
Euphorbia hirta
Jatropha gossypiifolia flaira
Esaki ta krese na kantidat den kunuku. E tin un
forma skur tambe.
Hende sa use manera remedi pa suku.
Prikichi ta gusta kome e semianan.
Dalechampia scandens tres dede
Tres dede ta un mata ku ta rama. E tin flor berde i su blachinan ta manera un man ku tres dede.
Ora bo mishi ku e mata e ta herita bu i bo ta sinti grawatashi. Ta depende bo kueru pa kuantu ratu
e ta keda, tin biaha e grawatashi ta kita despues algun minut.
D. scandens ta e mata ku e bichi di e barbulete H mylitta ta kome.
Pedilanthus macrocarpus
Pedilanthus tithymaloides
Phyllanthus amarus tamarein shimaron
Phyllanthus botryanthus loki-loki


text:
ORANJESTAD (AAN): Diahuebs ultimo Hospital a inaugura e sala di Cateterizacion y Radiologia.
E sala di Cateterizacion aki ta haci posibel pa haci caterisacion di pashent aki na Aruba mes. Prome Minister ta bisa cu naturalmente esaki ta un desaroyo hopi positivo y ta algo di felicita Hospital y e Minister di Salubridad.
Aruba awo tin un centro unico pa asina trece cuido mas cerca di e pashent. Den caso cu un pacient mester un stent of cateterizacion, e no mester worde manda pa Colombia mas pa haci esaki pasobra awo por haci esaki na Aruba mes.
Esaki ta trece hopi beneficio cu ne pasobra e pashent ta keda cerca di su famia, den su ambiente y tampoco mester ranca un otro familiar pa acompaña un pashent pa exterior. Esaki naturalmente ta trece cu ne rebahonan di gasto pero principalmente ta pone e pashent central, ta pone e ser humano central como tambe e cuido di e ser humano na prome luga.
Prome Minster Evelyn Wever-Croes ta felicita Aruba henter cu e centronan aki cu ekiponan moderno y sofistica.


text:
DEN HAAG - Su Altesa Real Princesa Beatrix ta bishita Bonaire di 28 di november pa 1 di december proximo. E ta bishita e isla riba invitacion di Stichting Nationale Parken Bonaire (STINAPA Bonaire), un organisacion no gubernamental cu ta responsabel pa e parkenan nacional di Bonaire. Fuente RCN.
ORANJESTAD/PHILLIPSBURG – Actualmente e cabesante di e Tean Special di Resfuerso di KIA y Brigada di Cacho(K9), sr.Dick van Leenen, ta na hermana isla Sint Maarten. E ta eynan den nomber di e Ministerio di Husticia di Aruba y riba invitacion di e Cuerpo Policial di Sint Maarten. N’e ocasion aki a invita tur conductor cu nan cacho di servicio pa evaluacion y consecuentemente certificacion pa un periodo di dos aña. E unidad di K9 na Sint Maarten ta traha hunto cu polis, aduana, y prison. Nan ta presta nan servicio riba un base amplio denter di e ramo hudicial, tanto n’e banda Hulandes como e banda Frances.
KRALENDIJK – E deportista Kick Boxing di Bonaire David Lee Winklaar a haya un ricibimento di heroe diamars atardi na aeropuerto di Bonaire. Esaki despues cu el a gana e titulo di Campeon Wako Pan American Championship na Mexico diasabra ultimo. Hasta su coleganan polis a bin yame bon bini. Su famia completo, lidera pa su mama, tabata ward’e na e aeropuerto, unda cu hopi mas hende a yega y tambe tabata sper’e. El a bira un ambiente total deportivo unda cu hopi boneriano a bin yama nan campeon bon bini. Un logro hopi grandi pa un isla asina chikito. Nota: Potretnan screenshot cortesia 99liveFM Bonaire.
THE BOTTOM – Durante di su bishita riba 23 di òktober Cft a duna Saba compliment pa e hecho ku el a entrega su documentonan presupuestario na tempo y a continua cu su bon maneho financiero. Cu Colegio Ehekutivo y Conseho Insular a hiba combersacion riba e proyectonan di reconstrucion, cuenta anual di 2017, e concepto di presupuesto di 2019 y e maneho financiero.
PHILLIPSBURG – Prome ministernan di Aruba y Corsou hunto cu 10 otro representante di islanan di Caribe a firma un convenio cu Union Europeo pa pone 40 miyon euro disponible pa energia, area marino y preparacion di desastre na St Maarten. Ademas nan tabata presente na e Caribbean OCT's Resilience Summit cu ta hiba e tema di “Unite Prepare Adapt.”, “Uni Prepara Adapta”. Esaki ta un conferencia den cual 12 pais den Caribe ta bin hunto pa trata e tema di resiliencia. Resiliencia ta e forsa cu un pais mester tin pa recupera despues di cualkier calamidad. Sea ta calamidad economico causa door di crisis economico mundial, of calamidad natural manera un horcan of teremoto of tambe un calamidad manera esun cu e crisis migratorio di Venezuela ta causando.
KRALENDIJK - Riba ordo di Fiskal-mayor a detene dos miembro di Cuerpo Policial Hulanda Karibense (KPCN) na Bonaire. Ta sospecha ambos empleado di ta enbolbi den un caso di malversacion. Resherche di gobièrno di Reino lo realisa e investigacion penal aki bou di mando di fiscal mayo. Den espera di e investigaion penal hefe di cuerpo a saca e empleadonan aki for di nan funccion. Den cuadro di e investigacion andando no por duna mas informacion tocante e caso aki.


text:
Irlandia
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Irlandia, describi komo e Republika di Irlandia (Iers:Poblacht na hÉireann), ta un pais na arty nort west di Oropa. E estado moderno fovierno ta tuma approksimadamente vijfzesde deel di e isla di Irlandia, ku a wordu partdi bou di dos mandato na 1921. E ta un Demokrasia Parlamentario anto un Republika e ta grens na parti nort-oost na Nort Irlandia, ku ta parti di Reino Uni, anto otro kaminda e ta grens na Laman Atlantiko anto na parti Laman di Irlandia, anto na suit oost , St George's Channel, anto Laman Keltiko na parti suit.
E estado, originalmente yama e Estado Liber di Irlandia, a wordu establisa na 1922, komo un dominion ku e Commonwealt Britanniko, anto a keda haña mas i mas independensia dor di e statuur di Westminster anto e crisis di abdikashon di 1936. Un nobo konsitushon a keda intrudusi na 1937 ku a declare un estdo soviernu anto a kambia e nomber pa simplemente Irlandia. Na 1949, e delaster link formal ku Reina Uni a kibra di Irlandia a declara sumer Republika di Irlandia anto e la stop di bira un dominion: tambe e la bai for di e Commonwealt Brittaniko, komo ya kaba e la stop di partisipa den su organisashonan.
Tijdens di e mandamentu Brittaniko anto independensia initial Irlandia tabata un di e paisnan mas pober na West Oropa ando tabatin un grado di emigrashon masha haltu, pero na kontrast ku e otro paisnan na e tempu ei e la keda financialmente sin debe dor di tiki gastamentu gobernal. E ekonomia protekshonista a,i a habri den lat añanan 1950 i Irlandia a join e Kommunidat Ekonomiko Oropeo (aworaki yama Union Oropeo) na 1973. Un krisis ekonomiko a pone Irlandia pa kuminsa ku un Reformashon ekonomko na añanan 1980 . Irlandia a redusi belasting anto regulashon dramatikamente compara ku otro paisnan di Union Oropeo.
Na ranko komo e di 31 ekonomia mas poderoso na mundu, pa 2006 Irlandia tabata tin e di seis produkto gross domestic pa kapita anto e di ocho mas haltu pa kapita konsiderando kumprando e partido di poder, anto e tin e di sinku mas haltu na Human Development Index ma mmundu, anto e ta keda prome na kalidat di bida segun Economist Intelligens. Irlandia a keda ranka e di 6 riba de Index global di pas. Tambe e ta keda haltu pa su Edukashon, libertad politiko anto derechonan sivil, liberdat di prensa anto libertad ekonomiko; tambe e la keda di 5 na e faild statud index seriendo un di e estadonan mas suteniber la mundu, Irlandia ta un miembro di e Union Oropeo, E OECD, anto Nashonan Uni.


text:
Palm Beach – Diadomingo atardi pa mas o menos 6’or y 35, polis ta detene un homber den e area di Hotzone na Palm Beach. Lo ta trata di un homber cu tabata traha na e establecimento +297.
Segun e gerencia di e establecimento, e persona tabata traha cu nan y den oranan di awemainta ela wordo kita for di trabou y den oranan di atardi, e la bolbe na su ex trabou cu dos cuchiu den su poder, e gerencia di +297 lo a sintie intimida y mesora a pidi pa presencia di polis.
Na yegada e polisnan a bin topa e cabayero aki sinta na un otro establecimento un poco pabou di +297. Enberdad polis a haye cu dos cuchiu den su poder, mesora nan a detene y a transporte pa warda di polis, segun e cabayero e dos cuchiunan ta cuchiunan di e chef.
Aparentemente e homber aki ayera nochi a wordo deteni na Sandbar, pa motibo cu e tabata bou influencia di un of otro substancia y tabata haci fastioso. Awetardi na momento cu e tabata bayendo bek +297, su auto lo a daƱa na altura di brug di madushi, ela lague atras y a cuminsa cana bay pabou. Varios persona a mire cu e dos cuchiunan y a avisa polis, pero nan no a topa cune, ta te ora cu nan a detene nan a bin compronde cu ta trata di e mesun persona.


text:
Editions
Edicion 223
March 2016
Annelien Tromp & Natalie de Cuba
Reflehando nan potencial como ruman, profesional y hende muher
Indira Feliciano
te e unico Arubiano cu a logra traha den WHO
Cancer di cuero
na Aruba ta alarmante cu ta exigi su precaucion
Anoutcka Burleson
Un pilar den e gran exito di Kanisha Sluis na Miss Universe
Edicion 219
November 2015
Michella, Gibi & Zenon Croes
Enfrentando un realidad doloroso sin Zinnia, pero sperando cu husticia lo vence
Svenja Croes
Ora bo bida ta bira publico e por afecta bo bida personal
Glenda Croes
Pionero den media cu reto nobo despues di su retiro for di TeleAruba
Jean Carlo Ras
Un heroe despues di evita un tragedia riba pista di drag
Edicion 218
October 2015
Ruthlene Flemming
Fiesta riba yate cu un final desea
7 manera economico pa relaha
Aruba birando un sugar island?
Merveline Geerman
17 porta y niun por a detecta cancer
Herbert y Yelitza
Un celebracion cu hopi detaye
Tommy Lee Halman
Su turn on pa un chick style di cheerleader
Edicion 164
April 2011
Luisa Molsanve
Un bida nobo despues di e encuentro cu su tata, su divorcio y awor un entrepreneur
Boyoura Martijn
"Mi ta super feliz di ta un mommy in the making"
Falon Lopez
Di Miss pa un muher hoben profesional
Beisbolista Hainley Statia
Ta cla pa su contract nobo
3 tentacion peligroso


text:
ORANJESTAD (AAN): Diamars ultimo sr. Rudy Croes a presenta su buki “E hombr’i pueblo” na Biblioteca Nacional. E buki ta relata storianan real, biografia y informacion valioso. Mas importante, e ta na nos lenga materno Papiamento.
“Ta yena mi cu orguyo ora nos autornan mustra e amor y respet aki pa nos idioma. Nos gobierno kier duna nos idioma Papiamento prioridad atrobe, dun’e e luga cu e merece.
Rudy Croes ta un persona cu nunca ta rindi, cu semper ta sigui insisti y lucha. Y el a demostra esey un biaha mas cu e obra aki.
Den nomber di Gobierno di Aruba mi ta felicita y gradici Rudy y tur e autornan cu ta duna realse na nos Papiamento”, Minister Presidente Evelyn Wever-Croes a expresa.


text:
ORANJESTAD (AAN): Aruba ta celebrando 65 aña di Carnaval. E temporada di nos fiesta cultural lo dura 2 luna cu lo ta yen di actividad rond di nos isla.
Stichting Maneho Aruba su Carnaval, SMAC su meta ta pa tur actividad di Carnaval haya e debido atenion y promocion. Pa SMAC ta importante pa tur medio di comunicacion haya y publica tur informacion necesario pa asina cada informacion di nos eventonan yega na nos pueblo. Carnaval ta un fiesta di nos tur y cu e colaboracion di media nos comunidad por asisti na tur evento.
Pa e motibo aki, SMAC a nombra señor Lyonel Dirksz como PR di SMAC. Lyonel Dirksz ta conoci como un hoben dinamico yen di energia y cu un amor grandi pa nos fiesta di Carnaval.
Señor Dirksz lo mantene prensa na haltura di tur actividad durante e dos lunanan di temporada di Carnaval. Pa cualkier pregunta y informacion, prensa por contact Lyonel Dirksz directamente na: lyonelsmac@gmail.com
Directiva di SMAC ta desea Lyonel tur clase di exito cu su trabou di PR den e temporada di Carnaval 65.


text:
kyra hoevertsz
-
News
Make your vote count! Kyra Hoevertsz
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
Barranquilla2018
Kyra y Abigail a participa den Duo Liber
Nos ta comparti cu boso mas di e rutina di Kyra Hoevertsz como tambe Abigail de Veer den e Duo…Read More »
-
Barranquilla2018
Medaya di Brons den Duet
Abigail de Veer y Kyra Hoevertsz ta conta di nan Medaya di Brons den DuetRead More »
-
Barranquilla2018
Brons pa Kyra y Abigail
E duo di natacion artistica Kyra Hoevertsz y Abigail de Veer ta logra medaya di brons den Duo Liber aki…Read More »
-
Barranquilla2018
Team Aruba ja a surpasa e exito di Veracruz2014
Team Aruba ya caba a surpasa e exito di e cantidad di medayanan logra na e Weganan di Veracruz 2014…Read More »
-
Barranquilla2018
Kyra ta logra medaya di Brons
Algun imagen di awe mainta na momento di e presentacion di Kyra Hoevertsz durante su Solo Liber cu a logra…Read More »
-
Barranquilla2018
Brons pa Kyra den Solo Liber
Kyra Hoevertsz ta conta riba su Solo Liber di awe caminda e ta logra Medaya di Brons.Read More »
-
Barranquilla2018
Un biaha mas medaya pa Aruba
Kyra Hoevertsz ta logra un biaha mas medaya di brons pa Aruba. Awe tabata e Solo Liber den e deporte…Read More »
-
Barranquilla2018
Kyra y Abigail a mira accion den Duo Tecnico
E duo di natacion artistica Kyra Hoevertsz cu Abigail de Veer a mira accion awe den e Duo Tecnico den…Read More »
-
Barranquilla2018
Brons pa Kyra den Solo Tecnico
Kyra Hoevertsz cu a logra medaya di brons den e Weganan Centroamericano y del Caribe ta conta nos mas di…Read More »


text:
ORANJESTAD (AAN): Queeny Bergen di e grupo di Millennial’s Young Professionals a splica den entrevista cu DIARIO riba e encuentro cu politiconan, cu nan ta organisando, cu segun Sra. Bergen, no ta un debate. E ta amplia mas ariba esaki.
E grupo a dicidi di haci’e un poco diferente, ya cu nan ta haci’e cu cada partido apart. Idea tras di esaki ta cu e partido ta scoge cual ta e candidatonan cu nan ta manda, basa riba e preguntanan cu e grupo ta manda pa e politiconan.
Un debate ta hopi trabao y ta tuma hopi tempo pa organisa. Nan tabata tin varios boluntario cu tabata yuda nan. E ta mas un encuentro y no un debate. Cada partido ta manda cuater tema, cualnan ta Educacion, Medio Ambiente, Deporte y Cultura y problemanan social. Esaki ta topiconan cu hopi hende ta sinti cu no a bay mas profundo di dje. A kies a topiconan mas pidi.
E prome encuentro tabata cu MEP, y Bergen ta haya hopi bon cu nan a bin, bon prepara y el a bay hopi netjes. Esaki ta loke nan ta bisa cu mesun cos cu nan a haci cu debate, nan por a bin cu mayoria di 10 hende.
E idea ta pa e swingvoters, dus esunnan cu no sa pa ken nan ta vota, pa nan por haya sa mas.
Publico den sala, y esunnan pafo tambe por a haci pregunta, via un codigo, cual ta un tecnologia cu nan ta uzando. Esey ta bon ya cu e persona por keda anonimo tambe.
Tin maximo 30 luga. E ta bay Live, y despues di e encuentro e publico por a papia personalmente cu e candidatonan.
Despues di tur e debatenan cu tabata tin, toch ainda tin hopi Young Voters cu no sa pa ken nan bay vota. E Millennials ta admira tur otro organisacion cu ta purbando di yuda pa trece e informacion na esunnan cu te ainda no sa pa ken pa vota ainda.
E organisacion ta spera cu esaki, dus e encuentro politico lo por yuda un poco mas, ya cu bo por sera conoci cu e candidatonan y no unicamente e lidernan, segun Queeny Bergen, di e grupo Millennials.


text:
E programa, bou liderasgo di un coredor frecuente y atleta activo, Gerente General Mark Frances, a conta cu un cantidad di evento deportivo exitoso na 2013, y a cuminsa na 2014 cu un careda riba e tereno dificil rond di e Kapel di Alto Vista.
Manera a wordo anuncia recientemente, riba dia 5 di Juli, 2014, un otro careda lo tuma luga na e ruinanan di oro di Bushiribana, hisando e nivel di dificultad, cu un careda di 8 KM relay pa hende homber, y 4 KM relay pa hende muhe.
Un evento special den e ballroom, ofreci pa e asistente ehecutivo Lourdes Gietel Geerman, a introduci e participantenan na e programa planea. Pa e careda benidero di relay, coredornan avansa lo forma grupo cu nan coleganan cu ta menos avansa, pa asina tur grupo ta igual, agregando na mesun momento un aspecto importante di colaboracion, sosten y entrenamento na e evento.
E encuentro den e ballroom a cuminsa cu un cantica di tema special dedica na e caredanan, titula “GM’s Challenge”. E letranan intelectual y inteligente a wordo skirbi pa Gietel Geerman, y e composicion a wordo graba pa vocalista Rebecca dos Santos, mescla profesionalmente pa Jonathan Thiel, un musicante local popular miho conoci como Biggie Boy.
Manera a wordo spera, Gerente General Marc Francis a keda completamente sorprendi pa e tributo musical entretenido y tabata sumamente satisfecho cu e entusiasmo pa cu e careda, manera expresa pa e participantenan.
Nunette Maduro, e resort su Ehecutivo di Relacion Publico y Comunicacion, lo ta invitando miembronan di famia y prensa pa bin wak e careda tuma den e bunita paisahe di Aruba su costa noord-oost, net prome cu e bahada di solo riba dia 5 di Juli, 2014.
E gruponan di coredor a inclui e siguiente partnernan: Manuel Reyes & Orvin Croes, Mark Frances & Maikel Ras, Rufino Rodriguez & Eleazer Clemencia, Mark Naber & John Lake, Juan Campuzano & Pablo Miranda, Dolph Paesch & Conriss Pericault Monte, Mike Croes & Elizair Pourier, Ranzinho Tromp & John Villar, Glenn Farro & Robert Di Vecchia, Randell Boekhouder & Sheldon Leuden, Jairo Maduro & Kenrick Croes, Gabriel Reyes & Elton Trezil, Francis Wolff & Aldrick Tromp, Raymond Habibe & Marc Charley, Steve Lacle & Sandrick Tromp. E siguiente ta e paarnan femenino: Sofia Boekhoudt & Audrey Wolff, Erica Alvarez & Solange Silvanie, Brigitte Hernandez & Marilu Erasmus, Stella Correa & Esperanza Castillo, Thelma Franken & Patricia Alexander, Joan Hodge & Aura Reed, Norma Lacle & Elizabeth Cordoba, segun informacion di Nunette Maduro, e resort su Ehecutivo di Relacion Publico y Comunicacion.


text:
ORANJESTAD(AAN)—Den conversacion cu Hulanda ayera anochi, redaccion a ser informa cu na e momento ey tin un investigacion tumando lugar na Amsterdam varios ora caba buscando un persona cu lo a tira doño di un crèche mata. E crèche lo tin tame yiunan di Antiyano y arubiano ta bishita, pero e caso a tuma lugar mas o menos un cuatro pa siete anochi.
Segun DIARIO tin entendi un di e prome preguntanan cu a bin dilanti tabata si Antiyano lo ta envolvi, y ora papia di Antiyano e arubiano tambe ta encera.
Diadomingo tambe Antiyano tabata prome cu a wordo menciona den un caso na Den Haag caminda un persona lo a kibra man di un polis, y segun e informante na DIARIO, despues di a tende e pregunta di tur ora si Antiyano ta envolvi, a bin haya sa cu e persona color bruin tabata un indio cu den un café tabata comporta su mes malo y ora cu un polis femenino a yega el a agredi e agente kibra su man tire abao y keda schop e. E homber tabata ademas ilegal na Hulanda.
Ayera e topico tabata e cantidad di tiramentonan cu tin den Amsterdam, principalmente e parti zuid caminda tambe tin hopi antiyano, arubiano y surinameo ta biba.
Den ultimo e luna tabata tin sigur un 15 caso di tiroteo aki y varios persona a wordo mata y mas tanto ainda herida, el a laga sa na redaccion.
Arubianonan ta cunsumi masha hopi ora tende cu lo ta un Antiyano ta envolvi locual ta result den mayoria di caso di no ta asina, pero parce cu esey ta prome cos cu ta pensa ariba.
El a laga sa cu segun polis mayoria di e tiroteonan ta casonan di pleito pa asuntonan di droga y otronan specialmente cerca hendenan di afo, ta relaciona cu conflicto di relacion of expresion cu no a wordo bon comprendi. No ta trata sinembargo di casonan di bandanan contra otro, el a laga sa y den esey masha poco sa tende nomber di Antiyano menciona.


text:
ORANJESTAD (AAN) – Departamento di Labor ta informa pa medio di e comunicado di prensa aki cu e periodo di entrega di Registro di Personal 2017-2018 pa tur empresa na Aruba lo ta di 1 maart 2018 te cu 4 mei 2018.
E Ordenansa Laboral 2013 (Arbeidsverordening 2013, AB 2013 no. 14) ta vigente desde 1 di april 2013. A base di articulo 30, di dos inciso, di e Ordenansa Laboral 2013 un dunado di trabou ta obliga pa entrega e Registro di Personal (Personeelsregister 2017-2018) na Director di Departamento di Labor & Investigacion (DAO).
Den e Decreto Nacional Registronan di Ordenansa Laboral 2013 ta regla e modelo di e Registro di Personal. E registro di Personal ta consisti di tres parti, Modelo 1A, e personal actual manera registra na december 2017; Modelo 1B, e necesidad pa personal pa 2018 y Modelo 1C, e necesidad di personal pa cada proyecto specifico.
Cambio den forma di e Registro di personal 2017-2018
E aña aki e unico forma cu por entrega e Registro di Personal ta den e forma digital. Desde 23 februari 2018 por download e formulario digital: Registro di personal 2017-2018, cu ta consisti di 3 pagina for di website www.daoaruba.com of www.gobierno.aw. of por haci un peticion via e-mail adres aanvraagpr@gmail.com y DAO lo mail bo e formulario digital.
Unda y con por entrega e formulario di personal 2017-2018
DAO ta haci un peticion pa hinca e datonan den e formulario digital, segun e modelo stipula pa ley y manda nos esaki na e e-mail adres arbeidsmarktonderzoekaruba@gmail.com .
Den caso cu bo compania tin mas sucursal, DAO ta haci un peticion pa yena un formulario cu tur dato di trahado y pa indica cua trahado ta rouleer na bo sucursalnan (trahado cu ta traha na diferente sucursal), door di pone un strea (*) den kolom patras di e kolom No. ariba e formulario digital. Tambe nos kier a informa cu ta obligatorio pa yena tur 3 modelo. Den caso cu no tin necesidad pa personal of necesidad pa personal pa cada proyecto specifico pa 2018, ta yena nihil ariba modelo 1B y modelo 1C.
DAO lo manda bo via un e-mail un comprobante cu a ricibi bo formulario di Registro di Personal 2017-2018. Tene cuenta c’e comprobante di entrega no ta implica aprobacion d’e Registro di Personal 2017- 2018. DAO ta mantene 6 luna desde fecha di entrega pa por duna aprobacion of desaprobacion d’e Registro di Personal 2017-2018.
Tene na cuenta cu entrega d’e Registro di personal 2017-2018 ta obligatorio den e periodo di 1 maart te cu 4 mei 2018. Despues di e periodo di entrega aki DAO lo por aplica un sancion administrativo di afl. 500,-pa incumplimento cu entrega di e Registro di Personal.
Si tin mas pregunta tocante e Registro di personal por tuma contacto cu Sra. Louisetty Croes na 5237722 of via email louisetty.croes@aruba.gov.aw of c’un funcionario di Bureau Arbeidsmarktonderzoek na 5237720.


text:
Pasa admira bo auto nobo na Garage Cordia
ORANJESTAD (AAN): Garage Cordia tin diferente modelonan nobo cu a yega, un di e modelonan fabuloso ta e Lexus GS450h F-Sport. Ta trata aki di un modelo Hybrid cu ta luci den e showroom di Garage Cordia.
E modelo Lexus GS450h F-Sport ta un sedan di 5 pasahero y ta di color White Nova Grafite cu un interior preto saca cu trim di aluminium. E Lexus tin un motor di 3.5 L, 6 cilinder Atkinson Cycle/Hybrid Electric cu conhutamente ta dune e vehiculo 340hp y Electronic continuous variable transmission (E-CVT).
Cliente por order e Lexus GS450h, cu ta bin cu opshonnan por ehempel e F-Sport Grade Package, e tin 16 manera di ahustacion di stoel di chauffeur cu memoria, pasahero cu 10 manera di ahusta stoel dilanti, auto y cera porta facil cu Power Trunk Lid, tairanan 235/45R18 cu Rims nan sport cu ta intentifica e F- Sport package di e Lexus, Cruise Control, Power Steering Eps + VGRS (cu Normal & Sport Mode), audio cu integracion di Bluetooth cu 12 Mark Levingston Speakers y hopi mas.
Ora di order un vehiculo manera e Lexus GS450h F-Sport cliente por escoge entre 8 diferente color di exterior entre otro White Nova/ Dark Gray Metallic/ Sonic Silver/ Sonic Titanium/ Black/ Graphite Black/ Red Mica Metallic/ Heat Blue Contrastlayering den combination cu cu 3 diference color di interior cu ta Black/ Dark Rose/ Topaz tur combina cu e alumium trim cu lo bin automaticamente cu e F-Sport Package.
Pa mas informacion di e Lexus GS450h F-Sport por bishita e showroom di Garage Cordia, unda cu e famia di Garage Cordia ta cla pa atende bo y splica mas riba e auto fabuloso aki.
A funda Garage Cordia Aruba na Juli 1965 ora cu a bestel e prome 12 autonan di marca Toyota pa nos isla. Awendia, despues di mas cu 50 aña, keto bay e compania tin e record di a bende mas auto den historia di nos pais, tanto como agencia como tambe e marca Toyota Y Lexus. Nan ta conoci specialmente pa e bon calidad y durabilidad di e autonan, pero sin lubida cu nan ta e unico cu tin un surtido grandi di piesa pa drecha of ora di “service” e vehiculonan.


text:
Director Colegio EPI Ryan Maduro:
ORANJESTAD (AAN) — Den conferencia di prensa di gobierno, Diahuebs, Ryan Maduro a wordo presenta pa Minister di Enseñanza, sr. Rudy Lampe, como e Director General nobo pa Colegio Educacion Profesional Intermedio (EPI).
Ryan Maduro a wordo invita pa hiba palabra, ken na prome lugar a gradici e dignatario pa e oportunidad aki, y a extende esaki na e Comision cu a haci e seleccion y a apunta su persona pa asumi e cargo menciona.
Ryan Maduro a expresa cu su responsabilidadnan mescos cu cualkier otro responsabilidad ta cuminza cu reto, pero tambe cu speranza.
“E compromiso tey, no solamente pa Colegio EPI pero tambe pa comunidad di Aruba, unda cu como e unico colegio cu nivel MBO na Aruba, y tambe un di esnan di mas grandi, EPI ta bay haya un bachi y un luz nobo den e añanan cu ta bin, pa asina beneficia tur studiante cu ta bin cerca nos pero tambe take care di nos docentenan y tur esnan cu ta forma parti di e personal pasobra pa mi nan ta e expertonan den e trabao y sirbi e comunidad di Aruba pa subi e nivel di nos comunidad”, Maduro a expresa.
E ta spera di conta cu e sosten di henter e comunidad, su staf y tur docente, y a señala cu e porta di e institucion semper ta habri pa dialogo.


text:
Danki na QUOTA International of Aruba
October 26, 2018
Nos ta gradici Quota International of Aruba pa su donacion y tambe danki na su presidente sra. Laurel Romijn-Pope. Biblioteca Nacional Aruba ta organisa e Festival di Buki pa Mucha tur aña en cooperacion cu instancianan y cu sosten financiero di patrocinadornan. Sin esaki lo no ta posibel pa sigui cada aña cu e promocion di lesamento. E ta un organisacion cu ta pidi hopi creatividad, bon maneho, e aporte di hopi hende cualifica, hopi energia y recurso. Pa logra un exito rotundo, ayudo ta necesario. Hopi ta esnan cu a duna un man y pa BNA ta un honor pa por traha hunto cu e personanan aki, masha danki!
Biblioteca Nacional Aruba ta invita tur mucha y publico en general pa haci bon uso di e bunita coleccion di buki. Biblioteca ta sigui cu e trabou di promocion di lesamento y ta sigui stimula otro instancia cu ta traha riba tereno di lesamento.
QUOTA International of Aruba ta un club di dama di nos comunidad cu ta profesionalnan, ehecutivo y doñonan di nan propio negoshi. Hunto nan ta traha ariba proyectonan pa asisti otro instancianan deni nos comunidad y asina logra haci bida di nos conciudadanonan mas mihor.
Riba potret presidente di Quota, sra. Laurel Romijn-Pope y Vanessa Paulina
Scroll To Top
Recent Posts
Orario Biblioteca Nacional Aruba
Oranjestad
Dialuna, diaranson y diabierna 08:00-19:00
Diamars y diahuebs 08:00-17:00
Dept. Arubiana
Dialuna, diaranson y diabierna 08:00-19:00
Diamars y diahuebs 08:00-17:00
San Nicolas
Dialuna, diaranson y diabierna 08:00-17:00
Diamars y diahuebs 08:00-19:00


text:
YRAUSQUIN A HIBA MIEMBRONAN DI PRENSA RIBA UN TEST DRIVE DI E FORD FIGO
Compania di auto Yrausquin, dealer oficial di Ford na Aruba, a organisa un evento di test drive especialmente pa miembronan di prensa. Despues cu Christina Continue Reading
Switch Foundation : Kico ta Build It With Art: Edicion 1
1. Build it with art: Edicion Ta un iniciativa nobo di Switch Foundation cu e colaboracion di EMCO pa promove y yuda desaroya e talento Continue Reading
KESHI FRICO TA APORTA CU UNIFORM PA SEIS TEAM DI ESTRELLA YOUTHBASKETBALL
E luna aki, keshi FRICO y su distribuidor Compra Ltd, a bautisa e uniformnan oficial di Estrella Youthbasketball. Esaki como parti di e responsabilidad corporativo Continue Reading
James Alex van der Linden nomina pa tres scholarship na Merca
E hoben talentoso di 19 aña di edad esta, James Alex van der Linden mihor conoci como Alex a ricibi tres carta di nominacion di Continue Reading
Mayan 19 februari EPB San Nicolas lo tin un Open Dag
Mayan mainta, EPB San Nicolas lo tin un Open Dag organisa specialmente pa studiante di scol basico (y maestronan) cu lo cuminsa bishita EPB San Continue Reading


text:
Hipokresia Lo Kaba un Dia?
PANAYIOTA a lanta riba un isla ku ta keda den Laman Mediteráneo. Tempu ku e tabata un tiner, e tabatin masha interes den polítika. Despues di tempu, el a bira sekretario di un partido polítiko di e pueblo kaminda e tabata biba. El a pasa hopi tempu ta bai di kas pa kas pa buska fondo pa e partido. Pero na final, Panayiota a keda desapuntá. Faboritismo, ambishon, frikshon i envidia tabata na òrdu di dia apesar ku e miembronan di e partido tabata yama otro amigu.
Daniel a lanta den un famia hopi religioso na Irlanda. Ma e ta kòrda kla kla e hipokresia di e pastornan ku tabata bebe pisá, hunga wega di plaka i hòrta for di e skalchi di pasa kolèkt, miéntras ku nan tabata bis’é ku si e peka lo e pasa tormento den fièrnu.
Jeffery a traha hopi tempu den merkadeo i benta pa doñonan di barku for di diferente parti di mundu ku tabatin nan negoshi na Gran Bretaña i Merka. E ta kòrda kon hopi biaha e kliente- i kompetidónan tabata hasi aktonan ilegal ora nan tabata negosiá ku funshonarionan di gobièrnu. Nan tabata asina hipókrita ku nan tabata dispuesto pa bisa kualke kos pa sera un kontrakt.
Lamentablemente, tin mas di e kasonan akí. Awe, hipokresia ta na òrdu di dia den kasi tur gremio; den polítika, religion i komèrsio. Den algun idioma, e palabra “hipókrita” ta bini di e palabra griego hypokrites ku ta transmití e idea di un oradó òf un aktor ku hopi biaha ta pone un maskarada. Ku tempu, e palabra ei a bin referí na hende ku ta pretendé un kos ku nan no ta pa gaña otro hende òf pa haña loke nan ke.
Hipokresia por lanta emoshonnan fuerte den hende ku a bira víktima di dje, manera amargura, rabia i renkor. P’esei, den nan frustrashon e víktimanan akí por sklama: “Hipokresia lo kaba un dia?” Nos por ta kontentu di sa ku e Palabra di Dios ta duna nos motibu pa kere ku hipokresia lo kaba un dia.
LOKE DIOS I SU YU TA PENSA DI HIPOKRESIA
Segun Beibel, hipokresia a kuminsá, no ku hende, sino ku un spiritu invisibel. Na komienso di historia di humanidat, Satanas e Diabel a usa un kolebra komo kapa pa laga parse ku e ta un persona ku ta hasi bon pa e por a gaña e promé muhé, Eva. (Génesis 3:1-5) For di e tempu ei, hopi hende ta aparentá di ta algu ku nan no ta i ta hasi esaki pa kue hende kabes abou òf pa haña loke nan ke.
Ora e antiguo nashon di Israel a kai den e trampa di adorashon falsu i hipokresia spiritual, bes tras bes Dios a spièrta nan di e konsekuensianan. Yehova Dios a deklará mediante profeta Isaías: “E hendenan aki ta aserká mi ku nan boka i ta onra mi ku nan lepnan, ma nan kurason ta leu for di mi.” (Isaías 29:13) Ora e nashon di Israel no a bira for di nan mal kaminda, na aña 607 promé ku Kristu, Dios a permití e babilonionan destruí Israel su sentro di adorashon, esta, Herúsalèm i su tèmpel, i na aña 70 despues di Kristu, e ehérsito romano a kaba kuné por kompleto. Ta bisto anto ku Dios no ta tolerá hipokresia pa semper.
Di otro banda, Dios i su Yu, Hesus, ta balorá hende onesto i sinsero. Por ehèmpel, na prinsipio di Hesus su sirbishi, un hòmber ku yama Natanael a aserk’é. Ora Hesus a mir’é, el a bisa: “Ata un israelita den ken sigur no tin engaño.” (Huan 1:47) Natanael, konosí tambe komo Bartolomeo, a bira un di e 12 apòstelnan di Hesus.—Lukas 6:13-16.
Hesus a pasa tempu ku su siguidónan i a siña nan kiko Dios ta pensa di sierto kosnan. E siguidónan di Hesus no mester tabata hipókrita. Hesus a kondená fuertemente e práktikanan hipókrita di e lidernan religioso di e tempu ei. Esaki a sirbi komo spièrtamentu pa su siguidónan. Kiko tabata algun di e práktikanan akí?
Nan tabata hasi “obranan di hustisia” djis pa hende mira. Hesus a bisa e hendenan ku tabata skuch’é: “Tene masha kuidou pa boso no praktiká boso obranan di hustisia dilanti di hende djis pa nan mira boso, . . . manera e hipókritanan ta hasi.” Tambe Hesus a bisa nan ku nan mester a duna limosna “den sekreto,” òf diskretamente. Nan mester a hasi orashon den privá i no djis pa hende mira nan. Si nan a hasi esei, nan adorashon lo tabata di kurason i su Tata lo a apresiá esei.—Mateo 6:1-6.
Nan tabata kla pa kritiká. Hesus a bisa: “Hipókrita! Saka e balki for di bo mes wowo promé; e ora ei lo bo mira kla kon pa saka e splenter for di wowo di bo ruman.” (Mateo 7:5) Ora un hende ta hala atenshon na e fayonan di otro hende miéntras ku e mes ta yen di kos di drecha, e persona ei ta aparentá di ta algu ku e no ta. En realidat, tur hende ta “peka i no por reflehá e gloria di Dios.”—Romanonan 3:23.
Nan motivashonnan tabata robes. Na un okashon, e disipelnan di e fariseonan i e siguidónan di Heródes a aserká Hesus ku un pregunta tokante belasting. Nan a fingi papia bon di Hesus i bis’é: “Maestro, nos sa ku bo ta papia bèrdat i ta siña hende e kaminda di Dios di akuerdo ku bèrdat.” Anto despues nan kier a ku’é den trampa i a puntr’é: “Tin mag di paga belasting na Sésar, sí òf nò?” Hesus a kontestá nan: “Pakiko boso ta purba di kue mi den trampa, hipókritanan?” Ku bon motibu Hesus a yama nan hipókrita pasobra nan no tabata interesá pa haña un kontesta pa nan pregunta sino nan kier a “kue Hesus den trampa ku su mes palabranan.”—Mateo 22:15-22.
Kristiannan berdadero “tin amor ku ta sali for di un kurason limpi, di un bon konsenshi i di fe sin hipokresia.” —1 TIMOTEO 1:5
Ora e kongregashon kristian a ser formá na Pentekòste di aña 33 despues di Kristu, a kuminsá reina un ambiente liber di engaño. E kristiannan berdadero a traha duru pa eliminá tur tendensia hipókrita ku nan por tabatin. Por ehèmpel, Pedro, un di e 12 apòstelnan, a animá su kompañeronan kristian pa “obedesé e bèrdat, loke a resultá den amor sin hipokresia pa e rumannan.” (1 Pedro 1:22) Apòstel Pablo a urgi su kolaboradónan pa nan “tin amor ku ta sali for di un kurason limpi, di un bon konsenshi i di fe sin hipokresia.”—1 Timoteo 1:5.
E PODER DI E PALABRA DI DIOS
Meskos ku den e promé siglo, e siñansanan di Hesus i di e apòstelnan ku nos ta haña den Beibel ainda tin poder. Pablo a skirbi tokante esaki: “E palabra di Dios ta bibu i poderoso, i e ta mas skèrpi ku kualke spada ku ta kòrta tur dos banda, i e ta penetrá asina profundo ku e ta separá alma for di spiritu i djòint for di tuti di wesu, i e por saka pensamentu i intenshon di kurason na kla.” (Hebreonan 4:12) Loke a yuda hopi hende stòp ku hipokresia i bira onesto i sinsero di kurason ta ora nan a haña konosementu di Beibel i a hasi esfuerso pa biba na armonia ku su siñansanan. Wak e eksperensia di e tres personanan menshoná na kuminsamentu di e artíkulo akí.
Panayiota su bida a kambia por kompleto ora el a aseptá un invitashon pa bai un reunion na un Salòn di Reino di Testigunan di Yehova. E no a mira niun hende ku ta hasi bon djis pa impreshoná otro hende. El a bisa: “Ei mi a mira hende ku tabatin berdadero amor i interes den otro, algu ku nunka mi no a mira den tur e añanan ku mi tabata den polítika.”
Panayiota a kuminsá studia Beibel i a progresá te ku el a batisá. Esei tabata 30 aña pasá. Awor e ta bisa: “Mi bida a haña berdadero nifikashon, no tempu ku mi tabata bai di kas pa kas pa hasi propaganda pa partido polítiko, sino ora ku mi a kuminsá prediká tokante e Reino di Dios, ku ta e úniko gobièrnu ku por perkurá pa un mundu hustu.”
Daniel a progresá i a haña algun responsabilidat den e kongregashon kristian. Algun aña despues, el a kometé un fayo i su konsenshi a kuminsá molesti’é. El a bisa: “Ora mi a kòrda riba e hipokresia ku mi a mira den misa añanan promé, mi a sinti ku no a keda mi nada otro ku entregá mi privilegionan di sirbi den e kongregashon. Mi n’ por a biba ku e idea ku mi tabata laga mi rumannan kristian kere ku mi ta algu ku en realidat mi no ta.”
Afortunadamente, despues di tempu, Daniel a sinti ku e por a sigui sirbi den e kongregashon ku un konsenshi limpi, i gustosamente el a aseptá pa haña responsabilidat den e kongregashon atrobe. E onestidat akí ta un karakterístika di hende ku ta sirbi Dios sin hipokresia. Nan ta siña pa “saka e balki” for di nan mes wowo promé ku nan por “saka e splenter” for di wowo di nan ruman.
Jeffrey, ku a pasa hopi aña den e mundu di komèrsio, a bisa: “Segun ku mi a haña mas konosementu di Beibel, mi a ripará ku mi no por ta un chatiger ku ta usa yen di triki i bisa kualke kos djis pa sera un kontrakt. Tekstonan di Beibel, manera Proverbionan 11:1, ku ta bisa ku ‘un balansa engañoso ta abominashon pa SEÑOR,’ a traha ku mi konsenshi.” Pues, kontrali na e hendenan ku a puntra Hesus tokante belasting, Jeffrey a siña pa trata tantu su rumannan kristian komo hende no kreyente ku e motivashon korekto.
Miónes di Testigu di Yehova rònt mundu ta hasi nan bèst pa apliká loke nan ta siña den Beibel. Nan ta hasi hopi esfuerso pa “bisti e personalidat nobo ku a ser kreá segun e boluntat di Dios den berdadero hustisia i lealtat.” (Efesionan 4:24) Nos ta animá bo pa bo siña konosé ken e Testigunan di Yehova ta, kiko ta nan kreensianan i kon nan por yuda bo siña tokante e mundu nobo ku Dios a primintí. Ei lo tin “hustisia” i lo no tin hipokresia mas.—2 Pedro 3:13.


text:
Willemstad – Outoridat di Aviashon Sivil di Kòrsou ta hasi un apelashon serio na tur usuario di drones pa no bula drones den área di Parasasa,
pa mas eksakto riba edifisio nan di World Trade Center i Clarion Hotel i sigur no riba e área di presentashon di e artista nan durante e aktividatnan di Curaçao North Sea Jazz 2018 di dianan 30 i 31 di ougùstùs i 1 di sèptèmber 2018. Ta pidi pa no bula ku drones durante e festival ariba menshoná.
E motibu di e medida aki ta pa garantisá seguridat di tur persona ku lo bishita e aktividat aki mirando ku lo tin basta artista konosí ku lo presentá. Un drone por eksperensiá un mal funshonamentu i kai den públiko. Ta antisipá ku tin un kantidat grandi di persona ta bishita e aktividatnan i e peliger tei ku si pa un òf otro motibu e drone kai e por kousa daño na hende i material.
Tur esaki ta pa garantisá seguridat durante e gran evento di Curaçao North Sea Jazz 2018.


text:
“Un Diosesis na Aruba ta posibel”
ORANJESTAD (AAN): Monsegnieur Fortunatus Nwachukwu ta Nuncio Apostolico cu a bishita Aruba. E ta representante di Papa Francisco. Durante su bishita a logra un entrevista cun’e tambe. El a splica cu hopi alegria el a bishita Aruba.
Como parti di Reino Hulandes, Aruba ta bao di e Nunciatura Apostolico di Hulanda. Pero e Nuncio ta cubri geograficamente, ta cubri e region aki como un delegado apostolico. E ta representa e Santo Tata como delegado apostolico, haciendo funcion di e Nuncio Apostolico den e region aki.
Cu hopi gusto el a yega Aruba, vooral pa e haci presente na e pueblo, e afecto, e cercania di papa Francisco y pa transmiti tambe na tur hende e bendicion di papa Francisco. E bendicion aki, e saludo aki di papa Francisco, ya el a transmiti’e diabierna mainta na e representantenan di clero, e Gobernadora Interino, y tambe na prome minister, como tambe e conseho di minister, saludando y gradiciendo na e atencion cu a wordo duna na Iglesia Catolico y expresando tambe e afecto di Su Santidad, papa Francisco.
E Nuncio tambe a expresa cu a yama su atencion e cercania cu ta existi entre e obispo di e iglesia aki, Monseigneur Luis Secco y e clero. Por mira cu e ta relaciona cu su sacerdotenan casi manera un ruman. Y asina nan por traha, combersa, intercambia idea y planifica hunto. Naturalmente Nuncio tambe a sinti su mes hopi acogi entre e sacerdotenan y tambe a samina, toca hunto e desafionan cu nan tin como sacerdote den iglesia local na Aruba.
E cuestion principal ta di haci tal pregunta kico ta 1199. 1199 ta 1 cu ta e prome buki di Reynan. 19, capitulo 9, versiculo 9. Unda cu Dios ta puntra Elias: “kico bo ta haci aki, pakico bo ta aki.” Ora cu un sacerdote por haci su mes e pregunta aki, e ora e por investiga bon pa e por sa pakico e ta na e luga eynan preciso. Kico ta su berdadero identidad, cual ta su funcion. Ora cu nos tin e puntonan aki ta, ta orienta tambe e formacion formal den e direccion aki y ta orienta tambe e formacion personal y permanente den e direccion aki.
Durante e conferencia di prensa, Nuncio Apostolico a sigui expresa, cu nan tey pa transmiti na hende, e persona di Hesus, e palabra di Hesus, e plan di Hesus. Ta Hesus mes ta invita nos. Nos sa e texto di evangelio, segun San Mateo capitulo 6, versiculo 33 cu Hesus ta bisa cu nos mester busca prome cu tur cos e reino di Dios, Nuncio a expresa.
E sacerdotenan ta transmiti Hesus, como tambe con pa transmiti e enseñansanan di Hesus, con pa transmiti e boluntad di Hesus. Esey ta loke Iglesia kier. Transmiti naturalmente un modo di papia general. Hesus a transmiti algo hopi importante. El a bisa cu e lo laga un mandamento nobo, cual ta stima otro. Stima bo prohimo manera bo mes. Nos mester corda cu esaki ta testament bieu. Testament nobo cu Hesus, nos tin un otro manera di stima. No mas stima bo prohimo manera bo mes, sino segun e mandamento nobo di Hesus, segun San Juan Capitulo 13, versiculo 34, stima otro manera “ami” Hesus, a stima. E ta stima manera Hesus.
Un Diosesis na Aruba ta posibel
Nuncio a comenta di a ricibi un carta na final di e misa diabierna, pero e no a habri e carta, mirando cu e tabata tin hende rond di dje. E no gusta habri un carta y lesa esaki rapidamente. El a conserva e envelopnan cu el a ricibi, cual e lo bay habri cu trankilidad y lesa nan.
Si ta papia di e posibilidad pa tin un obispo, un Diosesis na Aruba, ta posibel, si e condicionnan ta duna, dicon no. Pero mester cuminsa traha pa tin e condicionnan aki. Es decir, un evangelisacion renoba. E pregunta ta, ki ora a sali for di e parokianan e ultimo biaha un vocacion sacerdotal, ki ora a sali for di Aruba e ultimo biaha un vocacion na e bida religioso. Con e comunidadnan ta trahando hunto cu un sistema di colaboracion y cooperacion. Pa papia di of presenta na e Santo Tata e peticion pa tin un obispo, nos tin cu prepara e tereno. Trahando riba campo di renoba e evangelisacion, renoba e colaboracion entre e pastoornan y entre e fielnan y entre e comunidadnan. Ora nos tin e principionan aki, e tereno aki bon prepara, e ora por presenta cualkier peticion na Papa.


text:
ORANJESTAD (AAN): Diasabra mainta, den careda di 6’or, famianan di un cas situa na Shiribana, a pidi presencia di polis, debi na un pelea a bay fo’i man. Na e sitio, polis a bin haya un situacion caminda cu e cas a ricibi basta daño riba dje y famianan di e cas no por a controla e situacion mas.
E situacion tabata tenso ainda. Tabata tin varios glas benta abao y e porta di cas dilanti tambe tabata na werki. Di biaha a pidi asistencia di Departamento Forensico, mirando cu a uza arma blanco pa agredi un of mas persona y haci kiebro, segun informacionnan acumula.
A papia cu doño di cas y a conseh’e pa pasa dialuna entrega keho na recherche si e ta desea di haci esaki.


text:
Trinidad na Dakota e competencia di atletismo escolar cu ta programa riba calendario anual
di ‘Deporte Escolar’ di IBiSA.
Inscripcion di tur atleta, tanto esnan cu ta miembro di un club di atletismo como esnan cu no
ta miembro di un club a tuma lugar caba na nan respectivo school. Diabierna atardi prome cu
competencia no ta tuma inscripcion mas, solamente ta ‘check in’ (registra) y duna number
na tur atleta. Esaki ta cuminsa pa 2’or di merdia te cu 2:45p.m. na Stadion. Mientras cu tur
preparacion ta cla pa e competencia cu ta cuminsa diabierna atardi 3’or p.m.
Competencia pa atleta No Miembro di Club:
E competencia di atletismo escolar ta den diferente categoria pa mucha homber y mucha muher
cu ta bay representa nan school.
Categoria:
A – Naci na 2006 y mas jong; ta participa na e ‘Driekamp’ cu ta encera: sprint 60 meter,
distancia largo di 400 meter y tira bala leu, (bala di baseball).
B – Naci na 2004 – 2005; ta participa na e ‘Driekamp’ cu ta encera: 60 meter sprint,
distancia largo di 400 meter y tira bala leu.
C – Naci na 2002 – 2003; Esaki ta e grupo cu ta participa na e ‘Vierkamp’ cu ta encera:
80 meter sprint, distancia largo di 600 meter, tira bala leu y bula leu (verspringen).
Competencia pa atleta Miembro di Club:
Pa e grupo di atleta aki cu ta representa nan school, tin competencia den diferente categoria pa
mucha homber y mucha muher.
Categoria:
A – Naci na 2006 y mas jong; ta participa na e ‘Driekamp’ cu ta encera: sprint 60 meter,
distancia largo di 600 meter y tira bala leu, (bala di baseball).
B – Naci na 2004 – 2005; ta participa na e ‘Driekamp’ cu ta encera: 60 meter sprint,
distancia largo di 600 meter y tira bala leu.
C – Naci na 2002 – 2003; Esaki ta e grupo cu ta participa na e ‘Vierkamp’ cu ta encera:
80 meter sprint, distancia largo di 800 meter, kogelstoten y bula leu, (verspringen).
IBiSA ta corda tur mayor pa tene na cuenta cu e actividad di diabierna atardi ta un competencia
escolar y no un training.
Despues di e competencia, IBiSA ta entrega medaya solamente na e atletanan “Miembro di
Club” cu bira ganador den nan categoria.


text:
E mihor ehempel ta MEP mes…. esunnan cu mas voto ta sinta den parlamento y nan no ta ni yega trabao corda pa produci
ORANJESTAD(AAN)– Segun parlamentario di AVP Sra. Clarisca Velasquez, Partido MEP tin un problema interno y nan kier bin trece nan problema pa parlamento resolve.
No tin ningun garantia cu esun cu haya mas voto lo produci mihor den parlamento. E mihor ehempel ta MEP mes… e candidatonan cu mas voto sacando Adi Thijsen afo ta sinta den parlamento y nan no ta ni bay trabao corda pa produci.
Sra. Velasquez ta sigui menciona den su comunicado cu ta pesey ta conseha MEP resolve nan problema interno nan mes y no trece pa parlamento resolve. Hasta e president di conseho supremo electoral a expresa cu un ley asina ta un locura.
“E canibalismo den MEP nan mes mester solucion’e internamente. Loke MEP mester haci ta cuminsa bay trabao pa asina nan por haya mas “vaardigheid” pa cuminsa produci mihor. Ora hende traha e ta produci asina ta un mensahe na e mepistanan cuminsa yega trabao. Ora hende ta floho y incapacita ta dificil pa pone produci”, segun e parlamentario di AVP.


text:
ORANJESTAD (AAN): Bigamia ta un acto castigable, cu ta referi ora un persona ta drenta den mas cu un enlace matrimonial, ademas di uno cu ta reconoci legalmente. Hopi pais tin ley cu ta prohibi bigamia, considerando esaki como un crimen.
Ley Hulandes tambe ta cay pisa riba Bigamia, unda un persona cu comete e acto aki, y casa cu dos persona pareu, ta core riesgo di haya un castigo di prison te cu 6 aña! Tin indicacion fuerte awor, cu na Aruba tin un persona local kende ta cometiendo bigamia.
E informe aki a bin na claridad, ora cu un dama Mericano a cuminza busca paradero di su casa na Aruba.
E dama Loretta Dubero, ta buscando su casa pa 9 aña caba y no por a haye. Recientemente el a pone un clasificado na Aruba, y asina porfin el a bin haya sa cu su casa… mientras tanto a bolbe casa cu un otro persona!
Loretta tabata un turista cu a bishita Aruba na aña 2000, y a goza di su vakantie. Aki el a cera conoci cu un Arubiano, kende tabata yudando cu un Jeep Tour riba e isla.
E vacilon tabata bon, y e dama Loretta a ‘cay’ pa e Arubiano aki, kende tabata yene cu palabranan bunita y feliz. E hoben Arubiano tabata bise constantemente, cu e kier bin cune na Merca, y casa cune. Asina Loretta a bisa OK, y di berdad e hoben Arubiano a viaha bay te na Merca.
Pero 10 dia despues di e matrimonio, e Arubiano a bandona Merca y nunca mas Loretta a tende mas di dje.
Recientemente Loretta a logra pone un propaganda di clasificado na Aruba, unda e ta pidi su casa pa yame na Merca, debi cu despues di 9 aña, Loretta kier un divorcio.
Asina el a cuminza haya yamada na Merca, y a bin ricibi e noticia cu a lage den shock! Su casa Arubiano a dicidi na casa cu un otro dama local, y tur cos ta mustra cu e no a ni pidi divorcio, ni anulacion di esaki. Esaki den terminologia legal, nifica “bigamia”. Un acto castigable te cu 6 aña di prison!
No ta conoci si acaso autoridadnan local ta cuminza ricibi informe for di Pennsylvania caba relaciona cu e asunto aki, pero lo tin di bay investiga con bin cu un Arubiano kende a casa dia 14 di Januari 2000 na Merca, awor ta casa cu un otro persona, siendo cu nunca el a pidi divorcio di e matrimonio anterior.
Algo si ta conoci, esta cu un avalancha di documento for di Merca ta rumbo pa Aruba pa asina duna cuenta di e asunto.


text:
ORANJESTAD (AAN) — Premier Eman a agrega cu hunto cu e ley aki tin un otro ley, cu no ta directamente un Landsverordening, pero e ta tambe hopi importante pa e poder di compra di esnan di menos recurso.
“Cu e ley aki nos ta aumenta e bijstand di esnan cu ta cabes di cas, di 325 pa 407 florin, cu ta un aumento di 25% den e prome fase, y esnan cu ta depende di e ahuste aki den un famia, tambe worde aumenta cu 25%. Kiermen, e suma cu tabata antes como miembro di famia 140 florin, ta bira 175 florin, y pa cada hoben den cas e aumento aki lo haya un aumento di 100 florin pa muchanan cu ta bay school”, Minister Eman a agrega.
E dignatario a reitera cu e empobrecimento tabata nacional, pero el a dal mas duro riba esnan di menos recurso den nos comunidad.
“ Normalmente Parlamento tin experiencia cu leynan cu ta yega akinan ta pa introduccion di aumentonan di impuesto, cambio y pesonan cu riba e tempo di pasco ta worde impone riba pueblo, mi ta kere cu esaki ta simboliza un cambio di direccion di nos pais, unda cu e leynan cu ta yega na December den Sala di Parlamento, ta leynan cu ta duna nos comunidad un alivio y un oportunidad pa un progreso husto.
“ Asina nos ta kere, cu nos ta duna realce tambe na e confianza cu nos comunidad a expresa dia 25 di September 2009”, Premier Eman a conclui. Den e ronda di pregunta el a duna su opinion tocante e comentario haci door di un miembro di fraccion di MEP, tocante e ley aki pa kita BBO.


text:
Presidente di FTA sr.Hubert Dirksz:
ORANJESTAD (AAN) — Sindicato FTA y mediador di gobierno a reuni diahuebs anochi, tocante e situacion laboral cu a surgi na RBC Bank.
E motibo cu e trahadornan a tuma accion ta pasobra tin un articulo den nan CASO, cu ta regarda un plan di spaar, cu ta beneficia nan cu un interes mas halto cu tin riba mercado, y na dado momento e directiva di banco a haya cu e institucion no por carga esaki.
E partidonan a yega na un acuerdo di principio, cual tambe a pone fin na e welga di tres dia di e trahadonan di RBC Bank. Sr. Hubert Dirksz, Presidente di sindicato FTA a amplia e informacion.
“E protocol den e caso aki, no a keda cla den su totalidad. Esey a trece cun’e cu Diabierna mainta a tene un reunion cu e trahadonan, ya cu en principio nan mester a cuminza traha 8 or di mainta. Pero na momento cu e sindicato a yega, a bin ripara cu e protocol falta algo.
Esey a conduci cu e trahadonan no a cuminza traha pa 8 or, manera planea. A bay sinta bek na mesa, pa haci e protocol mas duidelijk pa tur hende compronde, pa evita mal entendimento. Esey a pone cu ta te banda di 11.30 or e partidonan por a firma e protocol” sr. Dirksz a menciona.
Entretanto, e trahadonan a bay di acuerdo cu e protocol y pa merdia nan tur a reanuda nan trabao, y cu esaki e situacion a normaliza na e banco.
“Banco a bisa cu e articulo di e savingsplan, cual kier a cambia, lo keda intacto. Pero si banco lo bay Corte pa den e caso aki, wak si e por haya Hues bay di acuerdo cun’e, pa no sigui paga riba e interes di e plan di ahoro. E interes cu e ta pagando, segun banco, no ta e interes di mercado.
Door di esey, e CAO ta keda vigente manera cu e ta, y e ta vence na December 2018 y awo banco lo bay Corte. FTA a pone un fecha termino pa e caso bay Corte y aki lo laga Hues duna su opinion riba e articulo ey. Pa aworaki tin paz laboral bek na RBC Bank”, presidente di FTA a duna di conoce.
E punto cu RBC Bank kier a saca afo, a wordo treci bek y e biaha aki nan a acepta. Aunke cu na momento cu a firma e CAO, e tin problema con e plan di spaar mientras cu e kier bay Corte pa haya sa, si dun’e razon si e mag di kit’e. Pero banco so no por kita, loke dos partido a firma. Pesey nan lo bay Corte pa wak si nan ta haya razon dilanti Hues, segun Sr. Hubert Dirksz, di FTA.


text:
Minister Otmar Oduber a splica:
ORANJESTAD (AAN)—Den conferencia di prensa yama pa Minister di Infrastructura y Desaroyo di Medio Ambiente, sr. Otmar Oduber, el a wordo puntra si e clientenan cu ta haci uso di e servicio di otro companianan di recogemento di sushi, tambe lo mester paga e tarifa pa Serlimar.
Tambe a puntra e dignatario con exactamente e cobranza via CIAD lo tuma lugar.
E mandatario a contesta e di dos pregunta aki prome. El a splica cu exactamente mescos cu e impuesto di erfpacht ta wordo cobra, asina lo cobra esun di Serlimar.
Kiermen e famia lo haya e cobranza apart y cada aña. E persona tin e aña ey pa pague sea pa luna, pa cuartal of na final di aña. Tambe por scoge pa lague aden pa wordo desconta di e restitucion di impuesto. Den dje ta wordo specifica cu ta e tarifa di Serlimar.
Encuanto e clientenan cu ta haci uso di servicio di otro compania, e minister a bisa cu e ley no a cambia. Cu e ley ta bisa cu tur punto di recogemento di sushi, kiermen tur cas pero ta exclui e momentonan aki e parti comercial, tin e obligacion di paga. E no ta trata solamente di recogemento di sushi cu ta un parti chikito di e cobranza, pero con e desperdicionan ta wordo maneha despues.
E mandatario a splica cu for di entrante Dialuna, ningun truck di sushi lo ta bashando sushi na Parkietenbos como ta poco Eco Tech, cu ta e dos companianan mas grandi cu Aruba tin.
Esey kiermen cu pa caso 90 porciento ta bay limita e shutting cu ta tuma lugar na Parkietenbos cu por fin a yega na e punto cu aworaki cu henter e luna e tipping a tuma lugar a base di un acuerdo cu tin cu Arugas, pa e sushi wordo dera na un manera responsable, y esaki lo tuma lugar durante e proximo aña y mey te ora lo yega na e planta nobo y e tecnologia nobo di con pa atende cu e sushi, y e ora ey definitivamente e dump di Parkietenbos lo keda den pasado.


text:
ORANJESTAD (AAN): Siguiente diadomingo 9 di juli, lo tin e di Experience San Nicolas-Summer Edition.
Tumando na cuenta cu ta periodo di vakantie na Aruba, e cayanan di San Nicolas ta ofrece diferente actividadnan pa henter e pueblo di Aruba cu ta bishitando ariba e dia aki.
Espacio Azul conhuntamente cu Museo di Industria ta planea un actividad dirigi pa mucha, amigonan y famia. E actividad aki tin como meta pa e participante realisa con importante Aloe tabata ta na nos Isla. Alavez ta descubri con el a bira un di nos industrianan di masha balor cu impacto global.
Mientras cu den un manera creativo ta pinta pochi di mata unda lo planta nan mesun aloe aden. Esaki ta bira un articulo personal cu por hiba cas y cuida y wak su crecimento.
Espacio Azul ta den preparacion cu tur detalle pa e actividad aki bira uno unico! E tourguides nan di Museum of Industry lo duna tur participante un tour den Museo, E parti artistico ta worde duna door di e artista Natalia Koolman cu lo guia cu e pintamento di cada pochi di mata. E mata nan di Aloe cu loi ser planta ta donacion di e compania di Aruba Aloe Company.
E actividad completo tin un duracion di 2 ora y ta worde organiza den tres grupo pa duna cada participante e atencion debido. Por inscribi na info@espacioazularuba.com. Por haci scogencia di e siguiente orarionan: 10:00 am, 11:00 am, 12:00 pm. Nos ta warda abo cu bo amiga of amigo pa e curso unico aki.


text:
L.G. SMITH BOULEVARD – Diahuebs marduga otro negoshi ta sufri na man di antisocialnan, cu ta kibra pa drenta horta.
Den oranan di marduga polis ta wordo pidi na Eurolaundry, situa schuin tegenover di Citgo Boulevard.
Na yegada polisnan a tuma nota, e glas destrui, door di un bloki. No ta conoci si nan a logra drenta y bay cu algo.
Antisocialnan no ta worry, cu e negoshinan cu nan mester drenta ta keda ariba caminda hopi hende ta pasa. Si nan mester di tal cos y e ta den cierto negoshi, nan ta drenta y bay cune.


text:
ORANJESTAD (AAN): Departamento di Naturalesa y Medio Ambiente (DNM) ta pidi pueblo su colaboracion relaciona cu posibel neishinan di shoco y shoconan cu por ta biba den e naturalesa di e barionan rond di nos isla. Ultimamente tin un cantidad grandi di casonan relaciona cu e neishinan di Shoco cu pueblo ta raporta na DNM directamente of via Infraruba.com.
Considerando cu e shoco ta un especie protegi y ademas ta bay drenta den nan temporada di broei, nos di DNM ta pidi pueblo encaresidamente su cooperacion pa cu e registracion di e neishinan existente.
DNM ta trahando un database pa locual ta trata e shoco. Di e manera ey nos lo sa unda tur tin neishi di shoco of e shoco mes. Si en caso bo wak un shoco of neishi di shoco, sea asina bon di pasa e informacion aki pa DNM. No ta importa si ta neishi, un shoco so, of mas shoco. Tampoco no ta importa si e ta den un area cu su neishi ta na peliger of no. E ta importante pa nos registra unda tin neishi y/of presencia di shoco.
E informacionnan aki ta importante pa por monitor y yuda nos inventarisa. Asina nos por minimalisa e risico cu nan por disparce y na mesun momento sigura e shoco su existencia. Tambe e informacion aki ta entre otro valioso den cuadro di desaroyo balansa di nos pais. Esaki por yuda por ehempel den uzo di tereno of otorgamento di tereno por ehempel ora di verkaveling, pone caminda etc.
Nos shoco, su nomber cientifico ta Athene cunicularia arubensis, e ta un subespecie endemico na Aruba y nos simbolo nacional. E poblacion di e shoco ta disminuyendo den e ultimo decadanan y awo ta den peliger local. E menazanan ta inclui desaroyo di mas y e boa, cu ta un especie invasivo na Aruba, cu ta come e shoconan. Shoco ta alimenta su mes cu insectonan y bestianan chiquito y lastrero. Nan ta biba den buraconan den tera of sero di santo y riba tereno cu vegetacion abou. E shoco di Aruba ta un especie protegi pa ley y nos kier haci nos maximo esfuerso pa sigui proteg’e y nan habitat. Pero, esaki nos por logra unicamente cu colaboracion di un y tur.
Di antemano danki pa boso cooperacion. Por meld neishinan via telefon 584-1199 puntra pa sra Yesenia (Yessy) Farro Arends of Yahaira Jansen Geerman. Tambe por meld esaki via e plataforma Infraruba.com riba e tab medio ambiente/playanan, y yena e formulario. Por bishita nos website dnmaruba.org pa mas informacion di e especienan protegi.


text:
Bichi di kurason ta un malesa ku ta eksistí serka kachó na Kòrsou i hopi otro pais na mundu. E bichi di kurason, ku ofisialmente yama Dirofilaria immitis, ta keda transmití via di sangura. E ta un malesa ku por okashoná morto sí no trat’é i e tratamentu ta karu i tin su riesgonan kuné. Prevenshon di bichi di kurason serka kachó ta fásil.
E bichi di kurason ta keda transmití pa sierto sangura. E tipo di sangura aki ta biba prinsipalmente den e regionnan kalor. E sangura ta chupa un larva di e bichi di kurason di den e sanger di un kachó afektá. Den e sangura e larva ta keda krese te ora e ta sufisiente grandi pa e por afektá un kachó. Pa medio di e skupi di e sangura e larva ta bin den e kueru di kachó. Ei e larva ta sigui krese un tiki mas te ora e drenta ardunan i transladá su mes pa e ardunan mayó di e pulmon. Ei e larva ta krese bira un bichi adulto, 6 pa 7 luna despues di a kontagia e kachó e bichi adulto mes ta bai produsí larva.
Bichi di kurason por tei pa hopi tempu sin ku bo ta nota síntoma. E larvanan por, miéntras nan ta riba e kueru, sòru pa un inflamashon di e kueru. Esaki tin un nòmber spesial, cutane dirofiliasis. E kehonan ku e por duna ta entre otro grawatashi, pèrdida di kabei, e área afektá ta kòrá, e tin ròchi i pustema na e kueru. Esaki ta kos ku por kura fásil si duna tratamentu kontra di e bichi adulto.
E bichinan adulto di kurason ta duna problema den e (ardunan di) pulmon. Asina nan por koha e sanger i forma klòmpi lokual ku por keda trasladá dor di e kurpa i ta blòkia e ardunan chikí (embolia). Esaki no tin nodi di ta un problema tur kaminda den e kurpa, pero si ta trata ardunan chikí di órganonan importante manera e pulmon, kurason òf e serebro, e por tin konsekuensia dañino pa e kachó. Bichinan di kurason por okashoná subida di e preshon di e arteria mayó di e pulmon, esaki tin komo konsekuensia ku e pulmon por yena ku líkido. Komo ku e defensa di e pulmonnan a bira suak e por haña pulmonia mas lihé.
E kurason mes tambe por haña daño. Si tin hopi bichi presente nan por drenta den e parti drechi di e kurason. Aki nan lo stroba e funshonamentu di e klèpnan di kurason, lokual ku por kondusí na insufisiensia. E kehonan ku por surgi por ehèmpel ta akumulashon di vògt den e kurpa. Bichinan di kurason tambe por okashoná perturbashon di e igra òf nir. E daño hasí na kurason, igra i nir no ta algu ku por keda kurá despues di tratamentu di e bichinan.
E riesgo di mas grandi di infekshon ku bichi di kurason ta “caval syndrome”. Esaki ta e resultado di e bichinan den e ardunan den i rondó di e kurason. Den e kasonan aki e globulo kòrá di sanger ta wòrdu destruí den e ardunan mes, ta surgi un preshon abou, e bestianan ta resultá den shòk i muri masha lihé. Mayoria bia ta bin haña e bestianan ku ta sufri di e kos aki morto, sin ku a ripara nada anteriormente.
Por diagnostiká e bichi di kurason di un manera masha simpel pa medio di un tèst di sanger. Tin diferente manera pa hasi esaki, pero serka mayoria di tèst e resultado por ta konosí denter di 1 òf 10-20 minüt. Kachónan ku no a haña produktonan pa prevení, òf ku a keda sin haña esaki durante un periodo, ta konsehabel pa hasi e tèst aki sea promé ku operashon òf promé ku ke (bolbe) kuminsá ku e produktonan preventivo. Si e resultado ta negativo por kuminsá sin problema ku e prevenshon di bichi di kurason. Si e resultado ta positivo mester duna e kachó tratamentu.
Melarsomine (Immiticide ®)
E tratamentu di e bichi di kurason ta karu i e no ta sin riesgo. Tin diferente protokòl kon pa trata e bichi di kurason, pero mihó resultado bo ta mira ku e protokòl di “split-dose”. Esaki ta enserá ku e kachó ta haña na promé instante un tratamentu ku antibiótika, doxycycline, pa un temporada largu. Esaki ta para e fertilidat di e bichi i ta kòrta den su durashon di bida. Banda di esaki ta preskribí tambe prednison, ku ta mengua e inflamashon. E kurpa por reakshoná hopi fuerte riba e bichinan ku ta muriendo i esaki por okashoná problema. E prednison ta evitá e problemanan aki di tuma lugá. E kachó lo tin ku kuminsá tambe ku produktonan preventivo kontra di bichi di kurason pa evitá ku e por bolbe keda kontagia. Despues di un luna di antibiótika i prednison tin ku sigui inyekshon ku melarsomine (Immiticide®). Esaki ta e supstansia ku ta mata e bichinan adulto. Ta masha importante pa mantené e kachó trankil despues di e inyekshon, pasobra e morto di tur e bichinan por hisa e riesgo di embolia. Mester bolbe duna e kachó prednison pa yuda e kurpa baha e reakshon. Despues di 2 luna e kachó ta bolbe haña 2 inyekshon, 2 dia sigui. Despues di e inyekshonnan aki e kachó mester bolbe haña un tratamentu di prednison i tin ku mantene e kachó trankil. Komo ku e líkido ku ta inyektá e kachó kuné su fecha di vensementu ta limitá una bes ku bo a hasi uzo di dje, lo tin ku kobra pa henter un bòter ni maske ta trata un kachó chikí. Esaki ta hasi e tratamentu hopi karu. Despues di 6 luna ta tèst e kachó pa kontrolá si e ta liber di bichi di kurason.
Ni maske e tratamentu ariba menshoná ta rekomendabel pa mayoria kachó, tòg tin sierto kachó ku lo no por kuné. Pensa por ehèmpel riba kachónan bieu òf ku tin un malesa króniko. Esakinan lo tin ku keda trata ku e método “slow-kill”. Ku e tratamentu aki no ta mata e bichinan adulto sino ta sòru solamente pa no bin mas bichi aserka esaki bo ta logra si e bichinan no por prokreá i ta kòrta den e durashon di bida. E kachónan aki lo tin ku haña ku regularidat antibiótika i prednison, banda di profilaksis mensualmente. E desbentaha di e método aki ta no solamente ku e bichinan adulto por sigui okashoná daño na e kurason i besindario, pero tambe ku e kachó aki ta kontagioso pa otro kachó. E método aki ta di bèrdat solamente pa e kachónan ku no por haña un tratamentu ku e Immiticide®.
Pa terminá un palabra tokante di prevenshon di bichi di kurason. Manera mayoria di kos prevení ta mihó ku kombatí.
Diferente produktonan di prevenshon di bichi di kurason.
Tin diferente produkto riba merkado ku ta protehá e kachó kontra di bichi di kurason. Na Kòrsou e produkto mas uzá ta Heartgard®. Esaki ta manera un mangel ku smak di karni ku mayoria kachó ta gusta i ta kome fásil. Tin ku duna e produkto aki tur luna pa protehá kontra di transmishon. Kachónan ku ta entre di 3 pa 6 luna di edat tin ku kuminsá kuné. Kachónan mas bieu òf ku a uza un temporada e produkto Heartgard® i stòp, tin ku hasi tèst promé kuminsá atrobe. Por ta e kaso ku e kachónan aki ta infektá kaba ku e bichi di kurason. Otro produkto ku por hasi uzo di dje pa prevení bichi di kurason ta por ehèmpel Milbemax®, Nexgard Spectra® i Revolution®. Puntra bo veterinario kiko ta e mihó produkto pa bo kachó.
E INFORMASHON AKI TA INTENSHONA PA UZA DURANTE, PROME I DESPUES DI KONSULTA KU E VETERINARIO. NA E INFORMASHON RIBA E PAGINA AKI NO POR DERIVA NIUN DERECHI. NI MASKE E INFORMASHON TA SKIRBÍ PA UN VETERINARIO E POR TIN EROR DEN DJE. NIUN WEPSAIT NO POR REMPLASA – E KONTAKTO OF KONSULTA- KU UN VETERINARIO. DEN KASO DI DUDA, TUMA KONTAKTO KU BO VETERINARIO!


text:
WILLEMSTAD,—-Tin un kambio hopi grandi ta bai tuma lugá den ámbito di Tambú. Di in formashon ku a drenta serka di ‘E Mulina’, ta bisa ku promé ku 2018 yega na su final un kantante hopi popular ta bai kambia di grupo di Tambú.
Ta trata aki di un kantante ku ya tin algun aña ta skor hopi haltu den género di Tambú. ‘E Mulina’, tin informashon ku e kambio aki lo bai bira dos den 1, for di nos fuente nos a komprendé ku e kambio aki lo bai paralisá ámbito di Tambú sigur pa algun dia.
Paso ningun hende no ta bai kere ku e kambio aki ta bai tuma lugá. Esaki ta nifiká ku tin un grupo di Tambú ta bai pèrdè un di nan ardu mayó. Òf den otro palabra un pilar di e grupo en kuestion. Nos tin asta informashon ku si e kantante en kuestion bandoná e grupo ku e ta forma parti di dje te na e momentu aki, e grupo lo bai basha den otro.
Mester bisa ku kabesante di e grupo lo bai haña sorpresa di su bida, na momentu ku e kantante entrega su karta di retiro. Esaki no ta bai duru muchu, nos tin informashon ku e kambio por bai tuma lugá e luna aki mes, òf mas tarda den luna di desèmber. ‘E Mulina’, ta na altura ku negoshashon a tuma lugá i ta un detaye chikí so falta pa tuma lugá pa e kambio bira konosí. Esaki ta nifiká ku bo mester sigui bo Korant Vigilante tur e dia nan aki, paso un ora pa otro nos ta drenta ku e kambio di aña 2018.


text:
Spich Prinsjesdag 2012 Gerard van der Wulp na ARUBA
Damas i kabayeros,
Bon biní na e enkuentro di Prinsjesdag di e Representashon di Hulanda na Aruba, Kòrsou i Sint Maarten.
Boso ta puntra boso mes: pakiko di repente un bríndis riba Prinsjesdag? E kontesta ta: esaki ta un tradishon. Te ku aña pasá e bríndis semper tabata tuma lugá na Kòrsou komo isla kapital di Antia Hulandes di e tempu ei. Despues di 10-10-10 e relashonnan a kambia. Meskos ku na Aruba, Kòrsou i St. Maarten a bira paisnan outónomo den Reino. Ami ta representante di Hulanda na tur tres pais. P’esei ma disidí pa hasi e resepshon kada aña na un di e tres paisnan. I p’esei nos ta pará awe akinan.
Permitími yama boso na nòmber di henter e personal di Representashon di Hulanda (na Aruba), danki pa e bon koperashon den e aña ku a pasa. No únikamente na nivel di gobernashon, ni na organisashonnan di gobièrnu so, pero e sektor privá, NGO-nan i organisashonnan ku ta asistí nos ku nos trabou na e Representashon diariamente. Nos ta anhelá ku e koperashon keda asina bon den futuro tambe.
Un tiki mas ku un aña pasá ma kuminsá mi trabou komo Representante di Hulanda. Mi por garantisá boso ku den mi spich na e resepshon di Prinsjesdag aña pasá na Kòrsou mi no por a premirá un aña ku tantu moveshon. Mas tokante esaki despues!
Prinsjesdag, e di tres djamars di sèptèmber, ta e dia ku Hulanda ta presentá su presupuesto anual di e aña ku ta bin. Esaki ta e dia di e Shèrs di Oro, e Famia Real, e asina yamá troonrede esta e diskurso di Lareina i e sombrénan di e hende muhénan. Pero mas ku tur, esaki ta e dia di e maletin di e minister di Finansa ku e presupuesto di Reino den dje.
E ekonomia di Hulanda, ku riba su mes ta fuerte, ta bou di un preshon enorme pa motibu di e krísis mundial. Esaki tin konsekuensha drástiko pa e Presupuesto di Reino. Ekonomisá 18 bion euro na kuminsamentu di e gabinete Rutte, mas 14 bion despues. Hulanda ta kumpli ku palabrashonnan internashonal, palabrashonnan den Europa pa ta mas spesífiko. Koperashon internashonal semper tabata bon pa ekonomia Hulandes, un di e ekonomianan di mas grandi na mundu. E koperashon ei ta nifiká obligashonnan tambe. Kumpli ku palabrashonnan aunke esaki ta nifiká tuma medidanan ku ta hasi doló na bo pais i su habitantenan. Nos por konkluí for di e presupuesto ku a wòrdu presentá awe, ku Hulanda ta kumpli ku e afsprak ku el a hasi.
I tambe riba otro nivel Hulanda ta kumpli ku su afsprak. Ta kòrta riba kasi tur kos, pero no riba kosnan palabrá entre e paisnan den Reino. Aunke ta pone un fin na fondonan di koperashon pa Kòrsou i St. Maarten, Hulanda ta paga su obligashonnan te e delaster euro. Meskos ta konta pa Fondo Desaroyo Aruba (FDA). E próksimo añanan Hulanda ta keda paga su parti pa siguridat públiko i siguridat hudisial aki. Pa asuntunan manera Kustwacht, Recherche Samenwerkingsteam i sosten pa e poder hudisial, Hulanda ta bai paga 63 mion euro otro aña.
Damas i kabayeros, manera ma bisa kaba: tabata un aña ku bastante moveshon. Mi ke para ketu kòrtiku riba esaki.
Den e último 12 lunanan di e 4 gobièrnunan den Reino 3 a kai. Bon kla ta ku Aruba ta e eksepshon. St. Maarten a forma un gobièrnu nobo den un par di dia, miéntras ku na Hulanda i Kòrsou a yama elekshonnan nobo. Esaki ta trese e riesgo di tardansa, ku nos no por permití nos mes den e sirkunstanshanan ku nos ta aden. Ta p’esei e parlamento Hulandes a duna e gabinete demisionario, antisipando e formashon di un gabinete nobo, e enkargo pa traha un pakete di ousteridat drástiko. Ami ta haña ku Kòrsou ku ta den mesun situashon, tin ku hasi meskos. Ku e status demisionario Staten lo por tuma nan responsabilidat pa e gastunan doméstiko di e pais.
Mi tin un remarke mas tokante Kòrsou. Dos partido den koalishon na Kòrsou ta ripití ku Hulanda ta ‘oprimí’ Kòrsou pa saka probecho di e petroli abundante den fondo di laman. Esaki ta totalmente inkorekto. Den e kaso ku en bèrdat tin petroli, Hulanda ta deseá di kurason ku e paisnan outónomo haña tur ganashi di esaki.
E problemanan di e paisnan den Reino tin hopi kos komun. Hulanda tin ku ekonomisá mas ku nunka. Kòrsou ta gasta hopi mas plaka ku ta drenta. St. Maarten tin ku konstruí un aparato gubernamental nobo i mester hasi hopi esfuerso pa tene kabes riba awa. Aruba ta sufri ku un debe nashonal ku ta subiendo i ku e klousura di Valero. Ku otro palabra, tin retonan grandi. Pa loke ta trata Aruba: e tin un disponibilidat enorme pa traha huntu den Reino. Aruba ta distinguí su mes – tambe den persepshon na Hulanda - mas i mas positivamente.
Pa finalisá un historia basta negativo, tòg algu positivo. Na Hulanda nos ta anhelá kordialmente e selebrashon di 200 aña di Reino ku lo kuminsá na 2013 próksimo. Nos ta riba ‘One Happy Island’. E ambiente i e hendenan aki ta insitá pa keda positivo i mira futuro di un manera positivo. Laga nos traha huntu i konstruí ‘One Happy Kingdom’!


text:
Si bo a haña un yu di pushi òf un hende a duna bo un i bo no sa kon bieu e ta, e ora ei ta bon pa bo sa kon pa kalkulá su edat. Asina bo por dun’é e kuido adekuá i tambe e kuminda adekuá. Den e artíkulo aki bo ta haña informashon i sugerensia kon pa bo kalkulá presis e edat di un yu di pushi ora bo no tin un idea kon bieu e ta.
Kalkulá edat por ta algu hopi ferfelu. Mi a yega di haña ku regularidat notifikashon di hende ku nan a haña un yu di pushi. Ora mi a yega mi a bin topa mi ku un pushi adulto yòn. Pero tambe e kontrali a yega di sosodé, ku hende ta duna notifikashon di un pushi adulto kaba ta resultá di ta un yu di pushi.
Kalkulá edat ta algu importantísimo si bo topa yu di pushi ku bo no sa nan fecha di nasementu. Ta un diferensia grandi si ta trata di yu di pushi ku tin ku bebe na bòter òf yu di pushi ku tin mas o ménos 7 siman. Tin manera pa bo kalkulá e edat di un yu di pushi di un manera basta minusioso. Lokual ku si ta hunga un papel ta, ku mas bieu e yu di pushi ta, mas difísil e ta bira pa kalkulá.
Kiko bo por hasi?
Laga nos kuminsá na nan wowonan.
Si bo nota ku nan wowonan no a habri ainda, ta trata aki di pushinan hopi chikí. E wowonan ta habri na un edat di mas o ménos 7 pa 12 dia meskos ku nan oreanan. Promé ku esei nan ta siegu i surdu. Bo por bisa e ora ei ku siguridat ku nan no ta mas bieu ku 12 dia.
Ora nan wowonan habri e ta bira un tiki mas difísil pero ainda bo por saka informashon di e wowonan. Den e promé periodo ku e wowonan ta habrí, nan tin un koló blou profundo. Solamente e pret’i wowo ta pretu. Esaki ta keda asina te ora e tin mas o ménos 6 siman. Si e wowonan tin un otro koló bo por bisa ku seguridat ku nan ta mas bieu ku 6 siman.
Despues di nan di 6 siman di bida nan wowonan ta kambia di koló. Hopi bia bo ta nota ku esaki ta sosodé di paden, rondó di e pret’i wowo, bin pafó. Ora nan tin 7 siman e wowonan a kambia di koló por kompleto. Hopi bia bo ta mira un koló maron òf bèrdè, esaki ta konta tambe pa e pushinan ku despues di tempu ta bolbe haña wowo blou lokual ku e lo keda kuné pa restu di su bida. E por tuma mas o ménos un aña pa e yu di pushi haña e koló di wowo ku lo e keda kuné pa restu di su bida. Ke men ku e wowonan di un yu di pushi ta bisa bo hopi sin ku bo tin nodi di mishi kuné.
Laga nos ban sigui wak.
No ta solamente e wowonan por bisa nos algu di e edat. Lokual ku por bisa nos mas di un yu di pushi i su desaroyo ta su peso. Esaki por ta hopi eksakto si bo sa ta di kua rasa e ta. Ora bo haña yu di pushi no nesesariamente bo tin ku sigui e skema. Pero sí bo por hasi uzo di e diferente indikashonnan.
E djentenan di un pushi tambe por duna bo indikashon di e edat di e yu di pushi. Esaki por ta un tiki mas difísil pa mira si bo no tin eksperensia ku yu di pushi. Banda di esei ta difísil pa wak den e boka di e pushi si e no a kustumá ku hende i lo e purba bringa bo òf te hasta morde bo. E djentenan ta hopi skerpi i si e ta un tiki mas grandi e tin hopi forsa den su kakunbein. Mi ta deskonsehá bo di bai wak den su boka si bo ke kalkulá su edat. Si bo ta duda hopi bo por laga un veterinario wak e djentenan pa bo.
Un kos chikí mas.
Yunan di pushi ta bai kuminsá kome riba nan mes ora nan yega e edat di 4 pa 5 siman. Ta bon pa den komienso traha un papa pa nan di e lechi di pushi i kuminda di pushi di bleki òf kuminda di pushi seku ku bo a laga para freska den e lechi. Na e edat aki nan ta kuminsá bebe awa tambe i e ta kuminsá hasi uzo di e baki pa hasi su nesesidat den dje! Promé ku esei nan ta dependé por kompleto di lechi di mama òf lechi spesial pa yu di pushi ku mester ta di bon kalidat.
(E informashon ariba i e skema ta di e “entrenadó di yu di pushi” pa kual nos ta masha gradesido, e potrètnan tur ta di “rescue kittens” for di mi kolekshon)
©Rescueracao, AvB. translation Denice.


text:
ORANJESTAD(AAN): — Apesar di ta oficial di cuerpo di Bombero, Ferdinand Ponson ta forma parti di e departamento di prevencion, cual tambe ta join e comision di Vuurwerk pa varios aña caba. Ponson a splica, como vocero di Cuerpo di Bombero, riba con satisfecho nan ta, riba e dianan cu ta tras di lomba.
Por a tuma nota cu personal di brandweer, cu ta den e comision di vuurwerk, a haya cosnan cu no ta corecto. Ponson a splica cu for di dia 27 di December, nan tabata bezig cu control. Ainda bispo di aña nan a nota cu bendedornan a purba pa haci cosnan cu no ta cuadra cu e reglamento.
Ta bisa nan riba dje y ta drecha. Tin cu remarca cu nan ta satisfecho, mirando cu e lugarnan di benta a cumpli cu e reglanan. Tambe nan a percura pa cumpli cu tur cos cu e dienstnan a exigi. Pero tin par cu a haci nan cosnan cu ta for di regla y door di esey a tene control, pa asina drecha esaki.
Loke tambe cu a remarca cu e sticker cu nan ta bezig ta pone, no ta e comision nan a purba di gaña sino pueblo henter. E vuurwerknan bieu ta peligroso. Esaki a wordo tira aki aya, pasa den auto, tur esaki a pone cu vuurwerk ta perde su calidad y asina aki accidentenan por bin pasa.
Si abo, como pueblo di Aruba cumpra e vuurwerknan bieu aki por topa cu incidente. Tin vuurwerknan no tira, esaki por ta un vuurwerk bieu. Tambe nan a purba di mantene na cero herido na Aruba. Aña pasa tabata tin 3 pa 4 persona cu tabata tin heridanan leve y kemaduranan chikito. Ta pa e mesun motibo aki a pone enfasis pa no cumpra klapchinan bieu.
Tin varios vuurwerk cu no ta permiti. Strikers ta vuurwerk cu ya pa seis aña ta for di circulacion. Ta pa e motibonan aki a cera e lugarnan pa asina no bende nan. Ta un vuurwerk ilegal y door cu nan tabata tin’e den nan posesion, e lugarnan a wordo cera.
Ta haya hopi ayudo di pueblo, segun Ponson, unda cu el a gradici nan den su totalidad. Nan a manda potret y tambe indica unda cu ta bende vuurwerk bieu, unda tin cosnan straño cu ta pasa, na manera cu ora brandweer yega na e luga y dreche saki.
Tin bendedor ta respeta y tin algun cu no ta haci’e, esey ta ora cu nan controla y haya vuurwerk ilegal. Tin algun di nan ta rabia y falta respet. Brandweer ta autoridad riba caya y asina aki por cuminsa na respeta otro tambe.
Segun Ferdinand Ponson, tin cu sinta den e comision y papia riba esaki pa mira kico ta e medidanan cu lo bay wordo tuma contra di nan y pa tur cos cana manera mester ta.
Durante fin di aña tabata tin varios luga cu tabata tin show di vuurwerk. Pa esaki nan mester a bin saca nan vergunning y tambe tin personal cualifica. Akinan brandweer ta escolta nan pa asina tur cos cana bon, prome cu e show tuma luga.